text:
Ia tatou opomauina ma malamalama i le ofoofogia ma le faamanuiaga o le perisitua. Ia tatou talia ma fiafia i tiutetauave ua talosagaina i tatou e faataunuu.
O Le Olioli i le Lele
E tele tausaga talu ai sa matou filifili ai ma nisi uso a kapeteni vaalele e faataunuu se miti faatamaiti o le toe faafouina lea o se vaalele tuai. Sa matou faatauina faatasi se vaalele tuai o le Piper Cub 1938 ma amata loa galuega o le toe faafoiina i ona uluai foliga sa i ai. O le galuega faatino o se galuega sa matou fiafia e fai. Sa i ai se uiga faapitoa mo au ona sa ou aoao e lele i se vaalele faapea a o o’u talavou.
O lenei vaalele na muamua fauina i le mavae ai o le 35 tausaga talu ona faia e le auuso Wright la la’ua malaga lauiloa muamua lava. O le mafaufau ai i lena mea ou te lagona ai lo’u matua tele.
E lei i ai i le afi se masini eletise e ola ai; a o e faaolaina le afi mai le nofoa e nofo ai le ave vaalele, e ao ona i ai se isi tagata i le eleele e taofimauina le peapea ma faataavili i lona malosi atoa seia oo ina ola le afi lava ia. O taimi taitasi e faaola ai le afi o se taimi lea o le fiafia ma le lototoa.
I le taimi lava na lele ai i luga i le ea, sa manino mai ai o le Piper Cub e le o se vaalele saoasaoa. O le mea moni, a malosi le agi mai o se savili, sa foliga mai e pei matou te le o ō. Ou te manatua lo ma felelei faatasi ai ma lo’u atalii talavou i luga ae o autobahn i Siamani ma sa mautinoa lava, o taavale na i lalo ifo sa saoasaoa atu ia i maua!
Ae, oka sou fiafia i lenei vaalele laitiiti! O le ala atoatoa lea sa lagonaina ai le ofoofogia ma le matagofie o le lele. E mafai ona e faalogoina, lagonaina, sosogiina, tofoina, ma vaaia le uiga atoa o le lele. Sa faailoa mai e le auuso Wright i le ala lenei: “E [leai se mea] e tutusa ma lena mea lea e fiafia i ai pailate a o felelei atu i le ea i apaau lapopoa papae.”1
I se faatusatusaga, i le amataga o lenei tausaga sa ou maua ai se avanoa e lele ai i se vaalele tau matautia o le F-18 faatasi ai ma le Blue Angels ua lauiloa i le lalolagi, le vaega felelei faataitai a le Neivi a le Iunaite Setete. Sa pei na lele atu i luga a’e ma ō faatasi ma le manatuaina o mea o le tuanai ona ua atoa lelei le 50 tausaga talu ai, toeitiiti lava o le aso tonu lea, sa faamaea ai au aoaoga o se pailate o vaalele tau.
Ioe, o le aafiaga i le malaga F-18, sa matua ese lava mai le aafiaga i le Piper Cub. Sa faaali mai ai ia te au se matagofie malosi atu o le lele. Sa pei o le faaaogaina o tulafono faasaienitisi o loo i ai o le felelei o vaalele i se ala e sili atu ona atoatoa. Peitai, a o felelei faatasi ai ma le Blue Angels sa faamanatu vave mai ai foi ia te au e faapea o le avea ma se pailate o se vaalele tau e na o alii talavou e faia. E toe sii mai le saunoaga a le auuso Wright, “E sili atu nai lo se isi lava mea, o le lagona [o le felelei] o se tasi o filemu atoatoa, e milo faatasi ma se fiafiaga lea e matuai fālōina uaua uma.”2 Ma le isi, o le felelei faatasi ma le Blue Angels na fautua mai ai se isi ala e matua ese lava o le i ai o “agelu” e siomia oe ma sapasapai oe i luga.
Afai e ao ona e fesili mai ia te au pe o fea o nei aafiaga e lua o le felelei e sili ona ou fiafia i ai, ou te le mautinoa pe mafai ona ou tau atua ia te oe. E tau ina ou faapea atu, i nisi ala manino, sa matua faigata uma. Ae i isi ala, sa tali tutusa lava.
I le Piper Cub faapea ma le F-18, sa ou lagona ai le fiafia, matagofie, ma le olioli i le lele. I vaalele uma e lua sa mafai ona ou malamalama ai i le uiga o le tala a le tusi solo e faapea “[alu ese mai] i sootaga matamataita o le Lalolagi ma [siva] i lagi i luga o apaau e lanu siliva pe a ata.”3
E Tutusa le Perisitua i Soo Se Mea
Ia, atonu tou te fesili, o le a le sootaga a nei aafiaga e lua matua eseese lava o le felelei ma le tatou sauniga i le asō po o le perisitua ua faamanuiaina i tatou e umia po o auaunaga faaleperisitua tatou te matua fiafia uma i ai?
Uso e, pe le moni ea o o tatou aafiaga taitoatasi o auaunaga i le perisitua atonu e fai sina eseese uma? E mafai ona tatou faapea, o nisi o outou o loo felelei i ni vaalele F-18, a o isi o loo felelei i ni Piper Cubs. O nisi o outou o loo nonofo i uarota ma siteki lea o loo i ai tofiga uma, mai lava i le fesoasoani o le taitai vaega o faitaulaga sili i le failautusi a le korama o tiakono, ua faatumuina e se uso toaga o loo umiaina le perisitua. Ua ia te outou le avanoa e auai ai i se faalapotopotoga a se uarota o loo lava ai tagata o loo galulue i tofiga.
O isi o outou o loo nonofo i ni eria o le lalolagi o loo i ai na o ni nai tagata o le Ekalesia ma ē o umiaina le perisitua. Atonu e te lagonaina le tuuatoatasi ma le mamafatu i avega o mea uma e manaomia ona fai. Mo oe atonu e tele lou aofia ai o oe lava ia ina ia mafai ona faaola le afi o auaunaga faaleperisitua. O nisi taimi atonu e foliga mai e le o agai lava i luma lau paranesi po o lau uarota.
Peitai, po o a lava ou tiutetauave po o ni tulaga e ono i ai, ua tatou iloa uma lava o loo i ai pea se olioli faapitoa e sau mai auaunaga tuuto faaleperisitua.
Ou te fiafia lava e lele, pe sa ou lele i se Piper Cub, se F-18, po o se isi lava vaalele. A o ou i ai i totonu o le Piper Cub, ou te lei faitio e uiga i le le saoasaoa; a o ou i ai i totonu o le F-18 ou te lei faitio foi i le taavilivili o faatinoga a le vaalele ma le leai o se faamoemoe lea sa ou lagona ai le le toafimalie ona ua ou matua.
Ioe, o loo i ai pea se mea le atoatoa i soo se tulaga lava. Ioe, e faigofie lava ona maua ni mea e faitio ai.
Ae uso e, o i tatou o e umiaina le Perisitua Paia, e tusa ma le faatulagaga a le Alo o le Atua! Sa tofu i tatou uma ma ni lima na faaee i o tatou ulu, ma tatou maua ai le perisitua a le Atua. Ua tuuina mai ia i tatou le pule ma le tiutetauave e galue ai i Lona suafa o ni Ana auauna i le lalolagi. Pe o se uarota tele po o se paranesi laitiiti, ua valaauina i tatou ia auauna atu, faamanuia, ma galulue i mea uma mo le lelei o tagata uma atoa ai ma mea uma ua tuuina mai i la tatou tausiga. Pe o i ai se isi mea e sili atu ona faafiafiaina?
Ia tatou malamalama, talisapaia, ma lagonaina le olioli i auaunaga i le perisitua.
O Le Olioli i le Perisitua
O lou fiafia e lele o loo uunaia ai le taitaiga o lou olaga atoa. Ae e pei o le faafouina ma le faafiafiaina o ou aafiaga o se pailate, e faapena foi ou aafiaga o se tagata o lenei Ekalesia ua matua faalolotoina, sili atu ona faafiafiaina, ma sili atu ona taua. A o faatofuina au lava ia i auaunaga faale-Ekalesia, ua ou lagonaina le mana silisili ese o le Atua faapea ai foi ma Lona alofa mutimutivale agamalu.
I le avea ai ma se pailate, ua ou oo atu ai i lagi. I le avea ai ma se tagata o le Ekalesia, ua ou lagona ai le alofa ma le tausiga a le lagi.
Mai lea taimi i lea taimi, ou te misia lava le nofo ai i le nofoa ave vaalele. Ae o le auauna ai faatasi ma uso ma tuafafine i le Ekalesia ua faigofie ai ona faatumuina lea vaega. O le mafai ona lagonaina le filemu ma le olioli musuia lea e tupu mai i se vaega itiiti i lenei pogai ma le galuega, lea ou te le manao lava e misia mo soo se mea lava i le lalolagi.
O le asō ua tatou potopoto ai o se tino tele o le perisitua. O lo tatou olioli ma le avanoa paia lea e auauna atu ai i le Alii ma o tatou uso a tagata, ia tuuto atu le mea sili tatou te mafaia i le galuega tautupu o le siitiaina o isi ma le fausiaina o le malo o le Atua.
Ua tatou iloa ma malamalama o le perisitua o le mana ma le pule e faavavau a le Atua. E mafai ona tatou taulotoina faigofie lona faauigaga. Peitai, pe o tatou malamalama moni lava i le taua o le mea o loo tatou tautatala ai? Sei ou toe fai atu: o le perisitua o le mana ma le pule e faavavau a le Atua.
Mafaufau i ai. E auala mai i le perisitua, na foafoaina ai e le Atua ma puleaina ai lagi ma le lalolagi.
E auala mai i lenei mana, Na te togiola ai ma faaeaina Ana fanau, ina ia aumaia le “tino ola pea ma le ola faavavau o le tagata.”4
O le perisitua e pei ona faamalamalamaina ai e le Perofeta o Iosefa Samita, o le “auala lea na amata ai ona faaali mai e le Silisili ese Lona mamalu i le … foafoaga o lenei lalolagi, ma o le auala lava lea o loo faaauau ai pea ona Ia faaali mai o Ia lava i le fanauga a tagata i le taimi nei, ma o le auala foi lava lea o le a Ia faailoa mai ai Ona faamoemoega i le iuga o aso.”5
Ua tuuina mai e lo tatou Tama i le Lagi e ona le mana uma le pule o le perisitua ia i tatou—o tagata faaletino o e, i se faauigaga, e sese ma lē atoatoa. Ua Ia tuuina mai ia i tatou le pule e galulue ai i Lona suafa mo le faaolataga o Ana fanau. E ala mai i lenei mana ua faatagaina ai i tatou e talai atu le talalelei, tuuina atu sauniga o le faaolataga, fesoasoani e fausia le malo o le Atua i le lalolagi, ma faamanuia ma auauna atu i o tatou aiga ma uso a tagata.
Ua Avanoa mo Tagata Uma
O le mana paia lenei o loo tatou umiaina.
O le perisitua, po o soo se tiutetauave o i ai, e le mafai ona faatauina pe faatonuina. O le faaaogaina o le mana o le perisitua e le mafai ona faatosinaina, faatauanauina, pe fai faamalosi i se tofiga, tamaoaiga, po o se aafiaga. O se mana faaleagaga lea e faagaoioi i tulafono faalelagi. E pogai mai i le Tama Faalelagi sili o i tatou uma. O lona mana e le mafai ona pulea ma faatonutonuina tau lava o mataupu faavae o le amiotonu,6 ae le o le faafiaamiotonu.
O Keriso o le puna lea o le pule ma le mana uma o le perisitua moni i le lalolagi.7 O Lana galuega lea, lea ua faamanuiaina ai i tatou e fesoasoani i ai. “Ma e leai se tasi e mafai ona fesoasoani i lenei galuega vagana ai ua lotomaualalo o ia ma tumu i le alofa, ua i ai le faatuatua, faamoemoe, ma le alofa mama, ua faautauta i mea uma, i soo se mea e tuu atu i lana tausiga.”8
Tatou te le galulue mo so tatou lava taui, ae nai lo lena, tatou te saili atu e auauna ma siitia isi i luga. Tatou te le fai faamalosia le taitaiga ae e auala i le “faatauanau, … tali-tiga, … agamaualalo ma le agamalu, ma le alofa faamaoni.”9
O loo avanoa le perisitua a le Atua Silisili ese i alii agavaa po o fea lava le mea o i ai—po o ai lava o latou tuaa, e tusa lava po o le a le faatauvaa o o latou tulaga, i vaega lata mai ma mamao foi o le lalolagi. O loo avanoa e aunoa ma se totogi po o soo se tau faalelalolagi. Ina ia toe faaupuina le saunoaga a le perofeta anamua o Isaia, tagata uma ua galala e mafai ona o mai i le vai, ma e le manaomia ai se tupe ina ia o mai ma aai ai!10
Ma ona o le Togiola e faavavau ma le faigata ona malamalama i ai a lo tatou Faaola, o Iesu Keriso, ua mafai ai e le perisitua a le Atua ona avanoa atu e tusa lava pe o faia ni mea sese pe sa e le agavaa i se taimi ua tea. E auala mai i le faaleleia faaleagaga ma le faagasologa o le faamamaina o le salamo, e mafai ai ona e “tulai ma susulu atu”!11 Ona o le alofa le faatuaoia ma le faamagalo a lo tatou Faaola ma Togiola, e mafai ai ona sii i luga ou mata, ma mama ai ma agavaa, ma tuputupu ae ai o ni atalii amiotonu ma malualii o le Atua—o i latou e umiaina ma le agavaa le perisitua aupito sili ona paia a le Atua Silisili ese.
O Le Ofoofogia ma Faamanuiaga o le Perisitua
Ou te lagonaina se faanoanoa patino mo i latou o e e le malamalama ma talisapaia le ofoofogia ma faamanuiaga o le perisitua. Ua pei lava i latou o pasese i luga o se vaalele e faaaluina o latou taimi e faitio ai i le laitiiti o se pepa pinati a o latou felelei atu i le ea, e maualuga atu i ao—o se mea semanu e ono foai ai e tupu anamua mea uma latou te umiaina ina ia faataitai tasi ai lava!
Uso e, ua faamanuiaina lava i tatou ina ia avea o ni tagata e umiaina ma le lotomaualalo lenei pule ma le mana maoae o le perisitua. Ia tau ina ia tatou tepa i luga o tatou mata ma vaai, iloa, ma taliaina lenei avanoa ona o lona uiga moni lava.
E auala mai i auaunaga amiotonu, alofa, ma le tuuto faaleperisitua, o le a mafai ai ona tatou lagonaina le uiga moni o le faaaliga: “O le a Ou muamua atu i o outou luma. O le a Ou i ai i lo outou lima taumatau ma lo outou agavale, ma o le a i ai lo’u Agaga i o outou loto, ma si’o faataamilo outou e a’u agelu, e sapasapai outou i luga.”12
Ia tatou opomauina ma malamalama i le ofoofogia ma le faamanuiaga o le perisitua. Ia tatou talia ma fiafia i tiutetauave ua talosagaina i tatou e faataunuu—i o tatou aiga ma i o tatou iunite faale-Ekalesia, po o le a lava le tele po o le laitiiti. Ia tatou faateleina pea lo tatou amiotonu, tuuto, faapea ma auaunaga faaleperisitua. Ia tatou maua le olioli i le auauna atu i le perisitua!
E mafai ona tatou faia sili lenei mea e ala i le faaaogaina o mataupu faavae o le malamalama, usiusitai, ma le faatuatua.
O lona uiga, muamua, e manaomia ona tatou iloa ma faaaogaina i o tatou lava olaga ia aoaoga faavae o le perisitua o loo maua i afioga faaalia a le Atua. E taua le malamalama i feagaiga ma poloaiga ia o loo faagaoioia ai le perisitua.13
O le isi, ia tatou atamamai ma ola ai ma le mamalu i lenei malamalama ua maua i taimi uma. Pe a tatou usiusitai i tulafono a le Atua, puleaina o tatou mafaufau ma tino, ma faaogatasi a tatou faatinoga ma mamanu o le amiotonu o loo aoaoina e perofeta, o le a tatou lagonaina le olioli o auaunaga faaleperisitua.
Ma le mea mulimuli, ia faalolotoina lo tatou faatuatua i lo tatou Alii, o Iesu Keriso. Ia tatou ave i o tatou luga Lona suafa ma tautino atu i aso taitasi e toe savavali i le ala o le avea ai ma soo. Ia faaatoatoaina e a tatou galuega lo tatou faatuatua.14 E ala atu i le avea ai ma soo e mafai ai ona faaatoatoaina i tatou i lea laasaga ma lea laasaga e ala i le auauna atu i le aiga, uso a tagata, ma le Atua.
Pe a tatou auauna atu i le perisitua ma o tatou loto atoa, agaga, mafaufau, ma le malosi atoa, o le a tatou mauaina se folafolaga o le malamalama musuia, filemu, ma meaalofa faaleagaga. Pe a tatou faamamaluina le perisitua paia, o le a faamamaluina foi i tatou e le Atua, ma o le a tatou “tutu ma le le pona i [Ona] luma i le aso gataaga.”15
Tau ina ia tatou maua pea ni mata e vaai ai ma ni loto e lagona ai le ofoofogia ma le olioli o le perisitua a lo tatou Atua silisili ese, o lau tatalo lea, i le suafa o Iesu Keriso, amene.
Mostrar las referencias
-
1. Wilbur Wright, i le James Tobin, To Conquer the Air: The Wright Brothers and the Great Race for Flight (2003), 238.
-
2. Wright brothers, i le Tobin, To Conquer the Air, 397.
-
3. John Gillespie Magee Jr., “High Flight,” i le Diane Ravitch, ed., The American Reader: Words That Moved a Nation (1990), 486.
-
4. Mose 1:39.
-
5. Aoaoga a Peresitene o le Ekalesia: Iosefa Samita (2007), 108–9.
-
6. Tagai Mataupu Faavae ma Feagaiga 121:36.
-
7. Tagai Eperu 5:4–10; Mataupu Faavae ma Feagaiga 107:3.
-
-
-
10. Tagai Isaia 55:1.
-
-
-
13. Tagai Mataupu Faavae ma Feagaiga 84:33–44; 121:34–46.
-
14. Tagai Iakopo 2:22.
-
Sitio web oficial de La Iglesia de Jesucristo de los Santos de los Últimos Días
© 2015 Intellectual Reserve, Inc. Todos los derechos reservados


c: text/html

text:
-
O se tala ia sa Nifaē. O a latou taua ma finauga, ma a latou faatuiesega. Ma valoaga foi a perofeta paia e toatele, ae lei afio mai Keriso, e tusa ma talafaamaumau a Helamana, o le atalii ia o Helamana, ma e tusa foi ma talafaamaumau a ona atalii, seia oo mai lava i lalo i le afio mai o Keriso. Ma e toatele foi sa Lamanā na liliu mai. O se tala i lo latou liliu mai. O se tala i le amiotonu o sa Lamanā ma le amioleaga ma mea inosia a sa Nifaē, e tusa ai ma le talafaamaumau a Helamana ma ona atalii, e oo mai lava i le afio mai o Keriso, lea ua taua o le tusi a Helamana, ma isi mea faapena.
-
Mataupu 1
Ua avea Paorana le lua ma faamasino sili ma ua fasiotia e Kisakumena—Ua nofoia e Pakumenae le nofoa-faamasino—Ua taitai e Korianetuma autau a sa Lamanā, ua avea Saraʼemila, ma ua fasiotia Pakumenae—Ua faatoilaloina e Moronaea sa Lamanā ma toe ave Saraʼemila, ma ua fasiotia Korianetuma. E tusa o le 52–50 T.L.M.
-
Mataupu 2
Ua avea Helamana, le atalii o Helamana, ma faamasino sili—Ua taitai e Katianetona le vaega a Kisakumena—Ua fasiotia Kisakumena e le auauna a Helamana, ma ua sosola i le vao le vaega a Katianetona. E tusa o le 50–49 T.L.M.
-
Mataupu 3
Ua malaga atu le toatele o sa Nifaē i le laueleele i matu—Ua latou fausia fale sima ma tausia talafaamaumau e tele—Ua faaliliu mai ma papatisoina le sefulu o afe ma afe—O le afioga a le Atua e taitai atu ai tagata i le olataga—Ua nofo Nifae, le atalii o Helamana, i le nofoa-faamasino. E tusa o le 49–39 T.L.M.
-
Mataupu 4
Ua aufaatasi autau a tagata faatuiese o sa Nifaē ma sa Lamanā ma ua aveina le laueleele o Saraʼemila—Ua oo mai toilalo ia sa Nifaē ona o lo latou amioleaga—Ua faaitiitia le ekalesia, ma ua vaivai tagata e pei o sa Lamanā. E tusa o le 38–30 T.L.M.
-
Mataupu 5
Ua tuu atu e Nifae ma Liae lo laua maelega i le talaiga—Ua tosina i laua e o laua igoa ia faataitai o laua olaga i o laua tama na muamua—E togiola e Keriso i latou o e e salamo—Ua faaliliu e Nifae ma Liae tagata e toatele ma ua falepuipuiina, ma ua siomia i laua i se afi—Ua ufitia tagata e tolu selau i se ao pogisa—Ua luluina le eleele, ma ua poloai mai se leo i tagata ia salamo—Ua fetautalatalaai Nifae ma Liae ma agelu, ma ua siomia le motu o tagata i le afi. E tusa o le 30 T.L.M.
-
Mataupu 6
Ua talai atu sa Lamanā amiotonu i sa Nifaē amioleaga—Ua manuia nuu uma e lua i se vaitaimi o le filemu ma le mau—Ua faaoso e Lusifelo, le pogai o le agasala, loto o tagata amioleaga ma le au faomea a Katianetona i le fasioti tagata ma le amioleaga—Ua pulea e le au faomea le malo o sa Nifaē. E tusa 29–23 T.L.M.
-
O le valoaga a Nifae, le atalii o Helamana—Ua faamatauina e le Atua le nuu o Nifae o le a ia asiasi mai ia te i latou i lona toasa, i le faaumatiaina atoa o i latou, vagana ai ua latou salamo ia latou amioleaga. Ua taia e le Atua le nuu o Nifae i le faamai; ua latou salamo ma liliu mai ia te ia. O Samuelu, o se sa Lamanā, ua vavalo atu i tagata sa Nifaē.
-
Mataupu 7
Ua teena Nifae i matu ma ua toe foi mai i Saraʼemila—Ua tatalo o ia i luga o le olo i lana faatoaga ma ona ia valaau atu lea i tagata ia salamo pe fano. E tusa o le 23–21 T.L.M.
-
Mataupu 8
Ua saili faamasino amioleaga e faaoso tagata ia tetee ia Nifae—O Aperaamo, Mose, Senosa, Senoka, Esaia, Isaia, Ieremia, Liae, ma Nifae, na molimau uma ia Keriso—Ua tau atu e Nifae, e ala i musumusuga, le fasiotiga o le faamasino sili. E tusa o le 23–21 T.L.M.
-
Mataupu 9
Ua maua e avefeau le faamasino sili ua maliu i le nofoa-faamasino—Ua falepuipuiina i latou ma toe tatala i se taimi mulimuli ane—Ua tau mai e Nifae, e ala i musumusuga, o Seanetuma o le fasioti tagata lena—Ua talia Nifae e ni isi o se perofeta. E tusa o le 23–21 T.L.M.
-
Mataupu 10
Ua tuu mai e le Alii ia Nifae le mana faamau—Ua tuu mai ia te ia le mana e fusia ma tatala ai mea i le lalolagi ma le lagi—Ua ia poloai atu i tagata ia salamo pe fano—Ua aveina atu o ia e le Agaga mai lea motu o tagata i lea motu o tagata. E tusa o le 21–20 T.L.M.
-
Mataupu 11
Ua faatauanauina e Nifae le Alii ia suia la latou taua i se oge—E toatele tagata ua fano—Ua latou salamo, ma ua aioi atu Nifae i le Alii mo le timu—Ua maua e Nifae ma Liae faaaliga e tele—Ua faamausali e le au faomea a Katianetona i latou lava i le laueleele. E tusa o le 20–6 T.L.M.
-
Mataupu 12
O tagata e le maumaututu ma valelea ma televavave e fai le leaga—E aoai e le Alii ona tagata—Ua faatusatusa le noa o tagata ma le mana o le Atua—O le a maua e tagata i le aso faamasino le ola tumau-faavavau po o le malaia tumau-faavavau. E tusa o le 6 T.L.M.
-
O le valoaga a Samuelu, le sa Lamanā, ia sa Nifaē.
-
Mataupu 13
Ua valoia e Samuelu le sa Lamanā le faaumatiaga o sa Nifaē vagana ai ua latou salamo—Ua fetuuina i latou ma a latou oa—Ua latou teena perofeta ma fetogi i latou, ua siomia i latou e temoni, ma ua latou saili le fiafia i le fai o le amioletonu. E tusa o le 6 T.L.M.
-
Mataupu 14
Ua valoia e Samuelu se malamalama i le po ma se fetu fou i le fanau mai o Keriso—E togiola e Keriso tagata mai le oti faaletino ma le oti faaleagaga—O faailoga o lona maliu e aofia ai aso e tolu o le pogisa, le mavaevae o papa, ma vesiga o le natura. E tusa o le 6 T.L.M.
-
Mataupu 15
Ua aoai e le Alii sa Nifaē ona o lona alofa ia te i latou—O tagata sa Lamanā ua talitonu ua tutumau ma mausali i le faatuatuaga—O le a alofa mutimutivale le Alii ia sa Lamanā i aso e gata ai. E tusa o le 6 T.L.M.
-
Mataupu 16
-
Ua papatiso e Nifae tagata sa Nifaē na talitonu ia Samuelu—Ua le mafai ona fasiotia o Samuelu i ufanafana ma maa a sa Nifaē le salamo—O ni isi ua faamaaa o latou loto, ao isi ua vaai i agelu—Ua fai mai e ua le talitonu e le o se mea tonu ai i le mafaufau le talitonu ia Keriso ma lona afio mai i Ierusalema. E tusa o le 6–1 T.L.M.

robotstxt: allowed

filter: keep


text:
Ua i luma o le fa’amasinoga se talosaga mai le Asosi o Fitafita Tuai a Amerika Samoa (ASVA) ina ia fa’atuatuai le toe fa’afo’i atu o le fanua o le malo o lo o i Tafuna, lea o lo o i ai lona Ofisa autu, se’i maua mai se fa’aiuga o le latou talosaga lea ua i luma o le Fa’amasinoga Apili.
O le Aso Faraile na te’a nei na faila ai e le VA sana talosaga apili i luma o le fa’amasinoga, ina ua te’ena e le fa’amasinoga sana talosaga lna faila ia Setema, ina ia toe iloilo e le fa’amasinoga lana fa’aiuga ua mae’a ona tu’uina mai, i le fa’amutaina o le lisi i le va o le VA ma le malo.


text:
Sauni le taamilosaga taito’a 7 o le fu’a mo lona amataina
Ua le o toe i ai lava se isi mea o totoe i tapenaga a le Kalapu a le Malisi Sagato Iosefo faapea ai ma le Iuni Lakapi a Amerika Samoa, mo le amatalia o le taamilosaga taitoa 7 o le sisigafu’a i le faaiuga o le vaiaso nei, sei vagana ai le ili o le faili a le laufali.
O le Aso Faraile ma le Aso Toonai o le vaiaso nei ua faamoemoe e faatauaia ai le taamilosaga taitoa 7 faavaomalo, e sailia ai se siamupini o le sisigafu’a i lenei tausaga, i lalo o le faatautaiga a le Malisi fa’atasi ai ma le lagolago malosi a le kamupani a le Tautua Mo Oe.
O le fonotaga mulimuli a kalapu uma ma le komiti faafoe i le aso ananafi na faamautuina mai ai fuafuaga mo le taamilosaga, sei vagana ai le fonotaga a faiaoga ma pule o ‘au taitasi lea o le a faia ma le komiti faafoe a taeao, i le malae taalo o le V.A Stadium i Tafuna.
I se faatalatalanoaga a le Samoa News ma le peresetene a le Malisi ia Toleafoa Isitolo Wulf, e tusa ai o tapenaga a le kalapu mo le faamoemoe, sa ia taua ai le tulaga lelei o fuafuaga uma mo le faamoemoe i lenei tausaga, atoa ai ma le naunau ina ia amataina loa le taamilosaga sei faamalieina ai le maimoa a le atunuu.
O le aso ananafi na taunuu mai ai le au taitoa 7 mai Tonga, ae o le aso ma le aso a taeao lea ua faamoemoe e taunuu mai ai isi au mai Fiti ma Samoa tuaoi, ae o lo o fa’atalitali pea le ‘au mai Ausetalia, a le o nei, o taeao e taunu’u mai ai.
Na faaaoga e le taitaifono o le Iuni Lakapi a Amerika Samoa, le afioga i le kovana sili, le matua ia Togiola Tulafono, ia le fonotaga i le aso ananafi, e faaoo atu ai nisi o ana fautuaga faatama i sui o kalapu lakapi uma i le atunuu, ina ia tausisi i le amio tausaafia ma ia taalo faatausala, ina ia iu manuia le faamoemoe o le malo i lenei tausaga.
“E le toe manaomia le ituaiga taaloga lea sa tatou taaalo ai i le 20 tausaga talu ai, e amata i fusuaga toe faaiu i fusuaga, ae ua tatau ona sui le sitepu tatou te laa i ai Amerika Samoa, afai ua matua le taaloga i le atunuu, ua tatau foi ona matutua tagata e faatinoina,” o nisi ia o lu’itau na tuuina atu e le kovana i le fonotaga sa faia i le aso ananafi.
O le fonotaga foi ananafi na faamautu ai lesitala o ‘au atoa ai ma le lesitalaina o isi tama taaalo e le o i ai o latou igoa i faamaumauga i faamaumauga a le Iuni, lea na fautuaina ai e le alii kovana kalapu taitasi ina ia mautinoa e lesitala uma o latou sui ae le’i amataina le taamilosaga i le Aso Faraile nei.
“Tusa lava pe ua lesitala lau ‘au ae afai e le’i lesitalaina tama ta’a’alo e le mafai ona tausinio lau ‘au, e le tatau foi ona toe suia tulafono ua maea ona pasia ona o tulafono nei e tatau ona mulimulita’i i ai le Iuni mo ana faaiuga,” o le saunoaga lea a le alii kovana.
O nisi o malo faaaloalogia ua fuafua e auai mai mo le taamilosaga taitoa 7, e aofia ai le alii kapeteni o le au taitoa 7 a Niu Sila ia D.J Forbes, o Jerome Kaino atoa ai ma nisi o tama iloga i le taaloga lakapi e aofia ai sui o le Manu Samoa.
O le au taitoa 7 mai le afioaga o Vailele o lo o umia le siamupini o le taamilosaga o le fu’a mo tausaga e lua, ma ua faamoemoe e toe malaga mai e puipui le Ipu o le siamupini.
“O se avanoa lelei lenei mo tatou tama taalo e feiloai ma taalo faatasi ai ma nisi o tama lakapi i iloga i le Pasefika e aofia ai Fiti, Tonga ma Samoa, ma o se avanoa lelei foi latou te aoaoina mai ai nisi o metotia i le faatinoina o le taaloga i lona tulaga maualuga ma lelei atoatoa,” o le saunoaga lea a Toleafoa.
I le vaavaai atu i ai i tapenaga a au mai kalapu eseese i le atunuu, ua maitauina ai le leai o se au o toe faatamala, ae ua naunau uma ina ia o latou maua le tulaga manumalo.
O alii laufali mai Samoa o le a faafoeina le taamilosaga o le fu’a i lenei tausaga, i lalo o le lagolagosua a alii laufali mai Amerika Samoa nei, ma ua i ai foi le faamoemoega o tulafono uma lava mai le Faalapotopotoga o le taaloga lakapi i le lalolagi, le IRB o le a faafoeina ai le taamilosaga, i lalo o le faamalumaluga a le ASRU, lea ua galulue soosoo tauau ma le kalapu a Malisi i lenei tausaga. Aemaise ai o le lagolago malosi mo le fa’atupeina o lenei fa’amoemoe, le susuga Frank Gaisoa ma le aiga, ma le latou pisinisi o le Tautua Mo Oe.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Te’ena Senatoa pili fa’asala ai ‘sponsor’ tagata ‘overstayer’
I le tele o mafua’aga e le lagolagoina ai e le Senate le pili na pasia e le maota o sui, lea e faasala ai sponsor o tagata mai fafo ua ova aso talu ona aumau i le teritori, na faia ai loa le faaiuga a le komiti a le Senate ina ia teena lenei tulafono seia i ai se isi taimi ona toe iloilo lea.
O lea fa’ai’uga a le Senate na faia lea ina ua maea se iloiloga a le komiti o Mataupu tau Tulafono ma Femalagaaiga, lea na molimau ai le afioga i le Loia Sili ma le Pule o le Ofisa o Femalagaaiga.
E talitonu le Senate, e i ai nisi vaega o le tulafono e tatau ona teuteu ao le’i pasia ma tuuina atu i le Ofisa o Femalagaaiga mo le faamalosia, ma o nisi o ia vaega e aofia ai le maualuga tele o le faasalaga o loo tuuina atu i sponsor, atoa ai ma le le tatau lea ona toe alu le vaega tupe lenei i le teugatupe Faalotoifale a le malo.
O le tino o le tulafono na pasia e faipule, o loo taua ai ituaiga faasalaga e lua e faasala ai sponsor na aumaia tagata mai fafo, pe afai e faamaonia ua ova aso e aumau ai le tagata mai fafo i totonu o le teritori.
O sponsor e aofia ai tagatanuu taitoatasi o Amerika Samoa, atoa ai ma pisinisi poo kamupani tua na o latou aumaia tagata mai fafo e faa faigaluega i le teritori.
Mo se faataitaiga afai o se tagatanuu sa ia sponsor ina se tagata mai fafo e maua ane ua ova ona aso, e $10 i le aso mai aso uma ua ova ai le nofo a le tagata mai fafo o le a faasala ai le sponsor, ae afai o le sponsor o se kamupani poo se pisinisi tua, e $100 i le aso mai aso uma o le a ova ai le tagata e faasala ai le kamupani poo le pisinisi.
O lenei vaega tupe e pei ona fuafuaina i le pili lea na pasia e faipule, o le a tuuina atu i se teugatupe faapitoa i totonu o le Teugatupe Faalotoifale, ma le faamoemoe e fesoasoani i le fausiaina lea o galuega tetele i totonu o le atunuu.
Na taua e le afioga i le Maopu ia Ufuti Faafetai Ieremia e faapea, e le mafai ona tumau le aofai o tagata mai fafo e faamaonia ua ova o latou aso i le teritori, ona o faaiuga lava o le tausaga e tele ina toe foi ai le toatele i o latou atunuu.
Mo se faataitaiga e pei ona saunoa Ufuti, afai e silia ma le toa afe (1,000) le aofai o tagata mai fafo ua ova aso i le teritori, o le mea mautinoa lava e oo atu loa i le masina o Tesema, ona toe foi loa lea o le toatele o i latou nei, e oo atu lava i le 500 e toe foi atu i o latou atunuu, ona faaitiitia ai loa lea o le aofai o tagata o loo ova aso e ui o loo i ai pea le silia i le toa 800 o i latou nei i totonu o le teritori o loo faasolitulafono lo latou aumau ai i le atunuu.
O se tasi o itu sa tetele i ai fesili a nisi o afioga i Senatoa, pe aisea e mafua ai ona umi le nofo a le tagata mai fafo i le teritori pe afai e maea le pemita e 30 aso na malaga mai ai, aua o le matafaioi lea a le Ofisa o Femalagaaiga, o le sailia lea ma faatonu i latou nei ina ia toe foi i o latou atunuu.
Na faamanino e Ufuti e faapea, o se tasi o faafitauli ua maitauina e lona ofisa, e uma loa le pemita na malaga mai ai le tagata mai fafo, ona le toe nofo loa lea i le fale o lana sponsor ae o le a sui le isi nofoaga e aumau ai, ma o le isi lena faigata o lenei mataupu, e ui talitonu nisi o Senatoa e le o se tulaga faigata aua e le o se atunuu tele le motu o Tutuila.
Na taua e se tasi o tamalii o le atunuu o loo ia sponsor ina foi nisi o tagata mai fafo i le teritori, na te le lagolagoina le pili a faipule e faasala ai sponsor aua e le o le sponsor le pogai o le faafitauli.
“Ou te talitonu a’u ia, o le tiute tonu lava lena a le Ofisa o Femalagaaiga, vaai poo ai le tagata mai fafo lea ua uma lona pemita, saili ma toe faafoi, e leai se mea o le a amo ai fua e le sponsor le mamafa o le sala a le tagata mai fafo,” o le saunoaga lea a lea tamalii e lei finagalo e faailoa lona suafa.
O le toatele o tagata mai fafo ia e ova aso i le teritori, o tagata lava mai Upolu ma Savaii e pei ona molimau Ufuti.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
A tatou usiusitai i Ana poloaiga ma auauna atu i o tatou uso a tagata, ona avea lea o i tatou ma soo ua sili atu o Iesu Keriso.
O i tatou ua ulu ifo i le vai o le papatisoga ma mauaina le meaalofa o le Agaga Paia, ua osifeagaiga ua tatou naunau e tauave i o tatou lava luga le suafa o Iesu Keriso, pe i se isi faaupuga, ua tatou tautino atu i tatou lava o ni soo o le Alii. Tatou te faafouina lena feagaiga i vaiaso taitasi, a o tatou aai ma feinu i le faamanatuga, ma tatou te faatinoina lena tulaga o ni soo i le ala tatou te ola ai. O lena tulaga o ni soo, sa matagofie ona faatino i mea na faia talu ai nei i Mekisiko.
O se tautotogo matagofie mo nuu e toto ai laau aina suamalie i Mekisiko i matu. Sa matua fua tele laau ‘aina, ma sa maualuga foi le faamoemoe mo se seleselega faamanuiaina. Ua uma ona i ai fuafuaga o le a totogi uma nonogatupe, faafou masini ua elea, ma laau ua autausagā, ma taulima matafaioi a le tagata lava ia e pei o pili a’oga mo tagata o le aiga. Na faia foi ni fuafuaga mo tafaoga faaleaiga. Sa i ai se uiga masani o le faamoemoe maualuga. Ona oo lea i se afiafi o se Aso Gafua i le taufaaiuiuga o Mati, sa agi mai se matagi o le taumalulu, ma sa amata ona toulu le kiona. Sa toulu pea le kiona seia aulia le tolu i le vaveao. Ona oo lea, a o gasolosolo ese atu ao, sa pau faafuasei le fua o le tau. O le po atoa ma le taeao po, sa faia ai taumafaiga uma e faasao ai sina vaega o fua o laau. Ae na le faamanuiaina. Ua malulu tele, ma sa ‘aisā uma le fuata. O le a leai se seleselega e faatau atu i lena tausaga. Na fotuai mai le Aso Lua ma le le fiafia ma le lotovaivai i le galoma atu o fuafuaga matagofie, faamoemoega, ma miti o le aso ananafi.
Sa ou mauaina se imeli e uiga i le taeao o le Aso Lua mai ia Sandra Hatch, le faletua o John Hatch, a o fesoasoani muamua i le au peresitene o le Malumalu o Colonia Juárez Chihuahua. Ou te lau atua ni vaega o lena imeli: “Na vave ala a’e John pe tusa o le 6:30 e alu i le malumalu e vaai pe tatau ona le faataunuuina le sauniga i le taeao nei. Na toe sau ma fai mai, e leai se kiona o to’a i le mea e paka ai taavale, o lea na fai ai le tonu o le a ma o. Sa ma manatu atonu e i ai ni tagata faigaluega e leai ni faatoaga laau aina o le a o mai, ma o le a mafai ai ona tuu uma le au fai galuega i le sauniga. … E ese le faagaeetia i le vaai atu ua o mai alii, sau lea ma lea. Na o mai, ae leai se moe i le po atoa, i le tau mafaufau i le fuata ua mou atu. … Sa ou matauina i latou i le taimi o la matou fonotaga sauniuni, sa faigata ona pupula mata. Ae nai lo le faapea sa i ai se ‘alofaga lelei e le o mai ai, sa latou o mai. Ma e 38 tagata sa i ai i le sauniga (na tumu)! O se taeao faagaeetia mo i ma’ua, ma sa ma faafetai atu i le Tama Faalelagi mo tagata lelei o loo faia o latou tiute, tusa lava po o le a le mea e tupu. Sa faapitoa lo’u mauaina o le agaga iina i lena taeao. Ou te talitonu na fiafia o Ia i le silafia matou te alolofa i Lona maota ma o se nofoaga lelei e i ai i se taeao faigata faapena.”
E le muta ai iina le tala ma o le mea moni, e faifai pea.
O le toatele lava o i latou na le aoga a latou faatoaga laau aina, sa i ai ni o latou fasifanua e toto ai nisi laau mo le vaitau, e pei o polo feu po o pi. E mafai ona maua se tupe i nei laau, e lava e ola ai seia aulia le isi fuata o togalaau ‘aina. Peitai, sa i ai se isi uso lelei ma sona aiga laiti, sa lei i ai se isi fasi fanua ma sa leai se tupe maua i le tausaga. Sa vaai atu isi tagata o le nuu i le tulaga pagatia o lenei uso, ma sa latou galulue lava latou ma faaalu a latou tupe, e faatulaga se fasi fanua, faaaoga a latou lava masini e tapena ai le fanua, ma tuu atu mo ia ni polo feu e toto.
Ou te iloa tagata ia sa faatoa ou ta’ua. O le iloaina o i latou, sa ou le te’i ai i le mea sa latou faia. Ae mo i latou e le silafiaina i latou na, atonu o le a faia fesili nei e lua, e amata uma i le upu pe aisea. Aisea o le a o mai ai i le malumalu e fai o latou tiute ma galulue, ae e lei momoe i le po atoa, ae ua iloa ua leiloloa uma le vaega tele o la latou tupe maua mo le tausaga atoa? Aisea o le a latou faaaogaina ai mea ua ‘uti’uti nei, ma punaoa ua matuai taua i le taimi nei e fesoasoani ai i se tasi ua matuai manaomia le fesoasoani, ae o la foi e feagai i latou ma tulaga faigata tautupe?
Afai e te malamalama i le uiga o le avea o se soo o Iesu Keriso, ona e silafia lea o le tali i nei fesili e lua.
O le osia o le feagaiga ia avea o se soo o Keriso, o le amataga lea o se faagasologa i le olaga atoa, ma e le faigofie i taimi uma le ala. A tatou salamo i a tatou agasala ma taumafai e fai le mea e finagalo o Ia tatou te faia, ma auauna atu i o tatou uso a tagata e faapei ona Ia finagalo ai, o le a mautinoa lava lo tatou avea ai e faapei o Ia. O le avea e faapei o Ia, ma tasi ma Ia o le sini maualuga lea ma le faamoemoega—ma o le faauigaga moni lea o le soo moni.
E faapei ona fesili le Faaola i Ona soo ina ua asiasi atu o Ia i le konetineta o Amerika, “O lea, o a ituaiga o tagata e tatau ona outou i ai?” Ona tali lea o Ia i Lana fesili, sa Ia fetalai, “E moni ou te fai atu ia te outou, e pei lava o au nei” (3 Nifae 27:27).
O le avea e faapei o le Faaola e le o se galuega faigofie, aemaise i le lalolagi o loo tatou ola ai. Tatou te feagai ma faalavefau ma faigata i aso uma o o tatou olaga. E i ai le mafuaaga o lena mea, ma o se tasi o faamoemoega autu o le olaga nei. A tatou faitau i le Aperaamo 3:25, “Ma o le a tatou tofotofoina ai i latou, e vaai pe latou te faia mea uma o soo se mea e poloaiina ai i latou e le Alii lo latou Atua.”
O nei suega po o tofotofoga e eseese i natura ma le tele. Ae e leai se tasi o le a tuua lenei olaga e aunoa ma le ui atu ai. O le tele lava, tatou te vaai i tofotofoga e pei o le le aoga o se fuata po o le leai o se galuega, o le oti o sē pele, ma’i, faaletonu i le tino, mafaufau po o lagona, mativa, po o le leai o ni uo. Peitai, e oo lava i le mauaina o faamoemoega aoga, e mafai lava ona aumai ai ma ona tulaga matautia o le faamaualuga e le matineia, lea tatou te faananau atili ai i mamalu o le lalolagi nai lo le faaneetaga o le lagi. E mafai ona aofia ai le lauiloa faalelalolagi, aloaia i tulaga lautele, gafatia tele faaletino, taleni faafaatufugaga po o taaloga, manuia, ma le tamaoaiga. E faatatau i nei tofotofoga, atonu e i ai nisi o i tatou e i ai ni lagona e pei o ia na faaalia e Tevye i le Ili Fagufagu i luga o le Taualuga: “Afai e fetuuina ‘oa, talosia ia fasimate faatasi ai ma au e le Atua ma ia ou le toe ola mai lava!”1
Ae o tofotofoga ia na ta’ua mulimuli, e ono sili atu ona taufaamata’u ma matautia ma sili atu ona faigata ona faatoilalo nai lo isi na ta’ua muamua. O le a atiina ae lo tatou avea ai ma soo, ma e le faamaonia i ituaiga o tofotofoga tatou te feagai ae o le ala na tatou onosaia ai. Pei ona sa aoaoina ai i tatou e Peresitene Eyring: “O lea, o le tofotofoga aupito sili o le olaga o le vaai lea pe o le a tatou faalogo ma usitai i poloaiga a le Atua i le lotolotoi o afā o le olaga. E le o le onosaia o afā, ae o le filifili o le mea tonu a o tulai mai tofotofoga. Ma o le mala o le olaga o le toilalo lea i lena tofotofoga, ma toilalo ai e toe foi atu ma le mamalu i lo tatou aiga faalelagi” (“Saunia Faaleagaga: Vave Amata ma Ia Mausali,” Liahona, Nov. 2005, 38).
O au o se tamamatua mitamita o fanau a fanau e 23. E le uma lava lo latou faaofoina o a’u i lo latou malamalama i upumoni o le faavavau, e ui lava i le laiti o o latou tausaga. A o ou sauniuni mo lenei lauga, sa ou fesili atu ia i latou taitoatasi e auina mai ia te au se faauigaga puupuu po o le a le uiga ia i latou o le avea ma soo po o sē mulimuli ia Iesu Keriso. Sa ou mauaina uma ni tali matagofie mai ia i latou uma, ae ou te fia faasoa atu na o le tali lenei mai ia Peniamina e valu tausaga le matua: “O le avea ma soo o Iesu Keriso o lona uiga o le avea o se faataitaiga. O lona uiga, o le avea o se faifeautalai ma sauniuni e avea o se faifeautalai. O lona uiga o le auauna atu i isi. O lona uiga e te faitauina tusitusiga paia ma fai au tatalo. O lona uiga, e te tausia ia paia le Sapati. O lona uiga, e te faalogo i uunaiga a le Agaga Paia. O lona uiga, e te alu i le lotu ma alu i le malumalu.”
Ou te ioe i le tali a Peniamina. O le avea ma soo o lona uiga o le faia ma le avea ai. A tatou usiusitai i Ana poloaiga ma auauna atu i o tatou uso a tagata, ona avea lea o i tatou ma soo ua sili atu o Iesu Keriso. O le usiusitai ma le gauai atu i Lona finagalo, e aumaia ai le mafutaga ma le Agaga Paia, faatasi ai ma na faamanuiaga o le filemu, olioli, ma le saogalemu lea e i ai pea lava i le sui lona tolu o le Aiga Atua. Ma e leai lava se isi auala e mafai ai ona maua. O le tulaga aoao, o le gauai atoatoa atu i Lona finagalo e fesoasoani ia i tatou e avea ai faapei o lo tatou Faaola. Ou te toe fai atu, o le avea e faapei o Ia ma tasi ma Ia, o le sini maualuga lea ma le faamoemoega—ma o le mea moni, o le faauigaga lea o le avea ai ma soo.
O le avea ma soo o le mea lea na ou vaai o faatino i le Malumalu o Colonia Juárez ma ona laueleele taulalata ane, a o toe faamautu e uso ma tuafafine i le faatuatua a latou tautinoga i le Atua ma i le tasi ma le isi, e ui lava i mafatiaga faamomoiloto.
Ou te molimau atu a tatou usiusitai i Ana poloaiga, auauna atu i isi, ma gauai atu o tatou manao i Lona finagalo, e moni lava, o le a avea i tatou ma Ona soo moni. Ou te molimau atu ai i le suafa o Iesu Keriso, amene.
Mostrar las referencias
Sitio web oficial de La Iglesia de Jesucristo de los Santos de los Últimos Días
© 2015 Intellectual Reserve, Inc. Todos los derechos reservados


text:
Silia 30,000 tagata sosola ona o le mu
AP - E silia i le toa 32,000 le aofai o tagata mai le aai o Waldo i Colorado ua sosola ese mai o latou fale, ona o le malosi tele o le sosolo o le mu lea o loo faatamaia ai le vaomatua o le aai, lea na amata mai i le Colorado Springs ma i’u ina faaleagaina ai fale o le toatele o aiga.
O loo galulue le vaega tinei mu mo le faatamaia o le afi, ae ua mafai foi ona asia e le alii peresetene o le malo tele o Amerika le aai, mo le mataituina o mea ua faaleagaina aemaise ai soifua ua aafia.
Na faaalia e le taitai o le vaega tinei mu a le aai le faasoloatoa o le latou tautua i le aso ma le po, i le taumafai lea e faaumatia le afi, ma o loo maitauina le faaletonu o le tau i le taimi nei i le aai, ma o loo fesoasoani malosi i le faataapeina atu o le afi i isi nofoaga o togavao ma atili sosolo ai le mu, ma ua faamaonia mai i ripoti le i ai o nisi ua maliliu.
I se ripoti mai le falemai i Colorado sa taua ai le oo atu o tagata e toa 20 mo togafitiga ona o manu’a ua aafia ai, ona o aafiaga e mafua mai i le malosi o le asu o le afi.
Na faia foi se saunoaga mai le kovana o le aai ia John Hickenlooper i le tulaga pagatia ua i ai le afi, ma uafoliga mai o se ata tifaga o loo maimoa i ai tagata i le mea o loo tupu, ma ua lagona ai foi le fefe.
‘Faapea nisi e le moni peita o se taimi muamua lea ua ou va’ai ai i se mu uiga ese talu ona ou ola mai.” o tala ia a isi tagata.
Ua iloga mai i aga a tagata feoa’i i alatele e sosola ese mai lea a’ai, le mafiafia o le asu ua ufitia ai so’o se vaipanoa o Colorado Springs. Ua ufitia e nisi o latou gutu ma isu i mitiafu ina ia mafai ona manava i se ea mama mai le asu ma le efuefu i le ea. Ua taofia fo’i feoa’iga i le alatele i le va o setete numera 25, ma e o’o mai lava lea alatele i lea a’ai.
Ua fa’ailoa mai e nisi, “E tusa ma le itula pe sili atu fo’i o taumafai e kava se maila e tasi i luga o le alatele, ona ua matua pisi na’ua feoa’iga i ta’avale, ua leiloa atu se a’ai ma ni moli i le mafiafia o le asu.” O se tala lea a Hillory Davis, 22 tausaga le matua i le vaega o tusitala a le BBC.
I se saunoaga a le ali’i Pule o le Tinei Afi i Colorado Springs, lea fo’i ua leva ona galulue lana vaega i le tineia o lenei mu tele, sa ia fa’ailoa mai ai ile BBC lava, “O le afi lenei e foliga mai o se afa tele ua sasao fa’aafi, ma ua faigata na’ua ona tineia e le aofa’iga o tatou tinei mu o i ai!”
O le a’ai lea, o le tasi lea a’ai tele e lua o Colorado ma e i le itu i matu i saute o le latou alatele e feso’ota’iga ai ma setete tua’oi. O le a’ai lea ua iloga ona e fa’atuina ai le Nofoaga fa’apitoa e a’otauina ai ave va’alele a le Eafosi po’o le Fuava’alele a le Malo Tele.
I le tala mai i le taeao ananafi, ua fa’ailoa mai ua mae’a i ai le afi i le tusa ma le 10 eka o lea nofoaga a le Eafosi ma ua silia ma le 2,100 tagata ua mae’a fa’atula’ia mai totonu o lea nofoaga a le Fuava’alele i le po lava e tasi.
Ua ‘au’au fa’atasi nei le Fuava’alele i ana tagata tinei afi ma le ‘au tinei afi a lea setetee taofia ma tineia le afi ae le’i o’o tele atu i nisi nofoaga i totonu o le latou lotoa. I nisi vaega lava o Colorado ua fa’ailoa mai i High Park ua silia ma le afa ua mae’a ona mu, peita’i e to’alaiti mamao aiga ua mae’a fa’atula’ia mai lea itu o le setete nai lo Colorado Springs.
saunia Leua Aiono Frost
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fautuaina Kruse alii Tonga solitulafono matuia umia fualaau faasaina
Na fautuaina e le alii faamasino sili ia Michael Kruse le alii fai faiva mai Tonga lea e galue i se tasi o kamupani fai vaa fagota i le teritori, o le umia o fualaau faasaina o se tasi lea o solitulafono e sili atu ona matuia i totonu o Amerika Samoa.
“Tusa lava pe na o se muli sikaleti mariuana ete umia, o se sikaleti atoa poo se taga lapo’a fo’i, e matua matuia lava lena gaioiga i lalo o tulafono tau i fualaau faasaina i le teritori nei, e le tatau lava ona e toe a’afia ai,” o saunoaga ia a le alii faamasino na tuuina atu i le alii o Hefa Pahe ina ua lau lona faasalaga i le vaiaso na te’a nei, ina ua ta’usalaina o ia i le moliaga o le umia faasolitulafono o fualaau faasaina o le mariuana.
O le amataga o le vaiaso na te’a nei na fuafua e lau ai le faasalaga a Pahe, peitai na toe tolopo ona sa faatali se ripoti mai le Ofisa o Femalagaaiga, e pei ona poloaina ai e le Faamasinoga le Pule o lea Ofisa ia Ufuti Faafetai Ieremia, ma faataunuuina ai loa le lauina o le faasalaga a Pahe i le Aso Faraile na te’a nei.
Na faatoese Ufuti i le faamasinoga, ina ua le mafai ona maua mai le ripoti e pei ona talosagaina e le Ofisa Faanofovaavaaia.
Na faailoa e le sui o le Ofisa Faanofovaavaaia i le Faamasinoga, e faalua ona tuuina atu sa latou talosaga i le Ofisa o Femalagaaiga, e talosagaina faamaumauga e faatatau ia Pahe, peitai e faila lava lana ripoti, e leai se ripoti ua tuuina atu, ae na taua e Ufuti, o le aso 28 Iuni na faatoa ia mauaina ai le ripoti sa talosagaina a le Ofisa Faanofovaavaaia.
Na faailoa e Ufuti i le faamasinoga, o Pahe na ulufale mai i le teritori i le 2008 o se tagata fagota i luga o vaa fagota, ma fai mai le tulafono tau femalagaaiga, soo se tasi lava e ulufale mai i le teritori o se tagata fagota, o lona uiga o loo tulaga lelei lo latou aumau ai i le teritori, ae na faailoa e Kruse ia Ufuti, fai mai le ripoti a le Ofisa Faanofovaavaaia, o Pahe na ulufale mai i le teritori i le 2004.
E tusa ai ma faamaumauga a le ofisa o femalagaaiga, o le kamupani a le KS Company o loo sponsor ina le ua molia.
Na fesili Kruse ia Ufuti pe faataga ona nonofo tagata fagogota i luga o le eleele, na tali Ufuti, “e leai, e nonofo lava latou i luga o le va’a fagota.”
O Pahe e to’atolu i ai i latou na loka mai e leoleo i le nofoaga o loo i ai le uafu o vaa faila i Malaloa, le Marina Dock, ma tuuaia i le umia o vaega o fualaau faasaina o le mariuana i le masina o Fepuari na te’a nei.
O se vevesi na tulai mai i luga o le Marina Dock na agai atu i ai leoleo e faatoa filemu, ae maua ai ma le sikaleti mariuana e tasi i le taga o le ofu a Pahe sa fai, ina ua sailia lona tino i le ofisa o leoleo.
Na faatoese Pahe i le faamasinoga e tusa ai o le solitulafono sa ia faia, sa ia faatoese foi i le malo o Amerika Samoa i lona soliina o le tulafono. O lana tautinoga, afai ae maua se isi avanoa mo ia, na te le toe soliina se tulafono a le malo i le lumanai.
Na talosagaina uma e loia le faamasinoga ina ia faanofovaavaaia Pahe, ae aua ne’i toe i ai se isi faasalaga faafalepuipui mo ia. Sa talosaga foi lana loia o Ruth Risch-Fuatagavi i le faamasinoga ina ia aua ne’i faia sana poloaiga e faasa ai Pahe ona toe nofo i le teritori, ae ia faaauau pea ona galue o ia o se fai faiva.
E 5 tausaga na manatu le faamasinoga e faasala ai le ua molia i le toese, peitai ua faamalumalu le tuliina o lea faasalaga, ae ua faanofovaavaaia o ia mo le 5 tausaga i lalo o poloaiga e ao ona usitai i ai.
O nisi o poloaiga e aofia ai le faasa lea ona ia toe tagofia ni fualaau faasaina, o le a suesueina foi lona tino ina ia faamaonia ai, na te le o toe tagofia fualaau faasaina. E $2,000 le salatupe ua poloaina o ia e le faamasinoga e totogi, atoa ai ma le faasa lea ona ia toe soli se isi tulafono a le malo.
O le isi alii ma le tamaitai lea na loka faatasi ma Pahe i le mataupu lenei, ua maea ona lau a laua faasalaga, ma o loo faanofovaavaaia foi i laua mo le tai 5 tausaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’afofoga Faleomavaega i atugaluga o le atunu’u
Na fa’a fofoga ma le toto’a le alii faipule mai Uosigitone ia Faleomavaega Eni Hunkin, a’o fa’asoa e ni isi o le atunu’u o latou atugaluga i a’afiaga e ono fetaia’i ma Amerika Samoa, pe afai ae pasia le pili lea ua ia fa’aulu i luma o le Konekeresi, e avea ai ma Nesionale o le Iunaite Setete tagata mai fafo ua silia ma le ta’i 20 tausaga talu ona aumau i le teritori.
Ua ta’ua e ni isi e fa’apea, afai ae pasia le tulafono lea, o le a avea Amerika Samoa ma faitoto’a e fa’a faigofie ai ona ulufale atu tagata mai atunu’u ese, i le malo tele
O isi na manatu e tu’u atu lenei pili e palota i ai le atunu’u ia Novema, ina ia manino ai po o fea o lo o ta’oto i ai finagalo o tagatanu’u a Amerika Samoa.
O i latou uma na tete’e i lenei pili, sa fa’aalia lo latou lagolagoina o leisi pili o lo o tau fa’aulu e Faleomavaega, e avea ai tagata Amerika Samoa ma sitiseni o le malo tele.
Na ta’ua i molimau, o se auala lea o le a faigofie ai ona talosaga sa’o atu tagatanu’u mai le Amerika Samoa pe afai e fia avea ma sitiseni, nai lo le tau malaga e aumau i so’o se setete o le malo tele mo le tolu masina, ma totogi ai le faitau afe ma afe o tupe ona o le fia avea ma sitiseni.
Na fa’apupula e Faleomavaega e fa’apea, afai o se tagata mai Amerika Samoa e fia avea ma sitiseni o Amerika, e le gata e totogi lona pasese i le va’alele e malaga atu ai i Hawaii, nofo i le fale talimalo po o nisi o aiga mo le tolu masina ona fa’ato’a agava’a lea mo le tu’uina atu o lana talosaga.
“Afai foi e talosaga, e silia ma le $600 le totogi o le talosaga, ma o se tupe tele lea o le a a faaalu ai pe a faaopoopo i le pasese ma le tupe o loo tausi ai le nofo ai i totonu o le setete,” o le saunoaga lea a le alii faipule ia Faleomavaega.
Na fa’aalia e ni isi o tagatanu’u o Amerika Samoa, lo latou tete’e i le pili e avea ai tagata mai fafo ma Nesionale, se’i vagana o i latou na fananau i totonu o le teritori.
Na taua e se tasi o tina mai Pago Pago, ua silia i le 60 tausaga talu ona aumau i Amerika Samoa, o ia na ulufale mai ma ona matua ina ua vala’auina lona tama e faifeau i Manu’a i le tausaga e 1945, ina ua fa’atoa 2 ona tausaga, ma, talu mai lea taimi seia o’o mai i le taimi nei, ua avea Amerika Samoa ma ona aiga, ua silia i le 45 tausaga talu ona avea o ia ma tina faipisinisi seia o’o mai lava i le taimi nei, o lo o totogi lana lafoga i le malo, o lo o tautua i le aiga, lotu ma le nuu.
Ona o ia mafua’aga uma, sa ia fa’aleoina ai lona lagolagoina o le pili ua fuafua i ai le alii faipule, ina ia faigofie ai ia te ia ona malaga i Amerika ma toe foi mai, e aunoa ma le tau toe talosagaina o se visa e malaga ai.
Fai mai le isi tina mai fafo, o se fa’anoanoaga ia te ia, ua avea le manatu o tagatanu’u o Amerika Samoa e taofiofi le so’ona lolofi mai o tagata mai le atu Asia ma isi atunu’u o le lalolagi i Amerika Samoa ma auala ua le manatu ai i le tautua o lo o faia e tagata mai Samoa i le tele o tausaga o tautua ma nonofo i Amerika Samoa.
“O uso mai Samoa, e le gata o lo o tautua mo le malo e ala i le totogiina o lafoga, ae o loo tautua foi i aiga, nuu ma ekalesia, e le pei o tagata mai isi atunuu e le tautua i aiga ma nuu o loo nonofo ai,” o lana molimau lea.
I le molimau a le tama’ita’i o Sandra King, na ia saunoa ai, o atugaluga ina nei avea lenei pili ma auala e avea ai Amerika Samoa ma faitoto’a e ulufale atu ai tagata nei i le malo tele, ae o lo o i ai lava tulafono a latou atunu’u e mafai ai ona talosaga sa’o pe a fia ulufale i le malo tele.
Ae na taua e Teresite Maulupe, afai ae pasia lenei tulafono, o le a a’afia fanau a le atunu’u i le lumanai.
I le molimau a Esther Wall na ia taua ai, afai o tagata Amerika Samoa na aumaia tagata mai fafo ma faa galulue i totonu o le atunuu, e tatau foi ona tuu atu i ai se tali e tusa ai o le latou tautua, ae fai mai Jim McGuire, e le o se tulaga talafeagai le tautua ma totogi e tagata nei lafoga mo le malo ae le mafai ona palota i latou.
I le feiloaiga a le itumalo o le Maoputasi i le Aso Tofi na tea nei, na faalauiloa ai e le afioga i le Maoputasi ia Mauga Tasi Aseuga le tete’e o le itumalo i le pili lea a Faleomavaega.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAGOGO TAMA O LE C.I.A.
vaega #5
E le i iloa e le toeaina ma le olomatua o loo fa'ataga musu le ali'i o Eteuati e sau, a ua leva ona mana'o i ai le loto o le tama e oo atu i le fale. E le fa'apea e sau ona nofo fa'atasi lea i se fale e tasi, aua a vaai atu i totonu o le lotoa e i ai fo'i isi fale fealolo la e tutu mai i tua, o i'ina na fa'asino i ai Eteuati e nofo ai ae nofo le teine i le fale tele la e luma.
Ua uma mai le ripoti i toeai'ina uma ia e i ai i le kegi lea ua masaloimia i le su'esu'ega a le tama o Eteuati, ua nofo lava ia i le isi fale a le toeaina ma le olomatua, ona o le la alolofa i le uo a le la tama teine.
Ia o le tele lava la o po e moe lava i le potumoe a lana teine ae alu fa'avaveao i tua i lona fale, aua e momoe lava le toeaina ma le olomatua i le'i taitai se afiafi i aso uma.
E o'o fo'i i le taimi e usu ai le toeaina i le galuega, e te'a le fitu i le taeao ua alu, e ta ifo le taimi e sauni ai le toeaina, ua leva ona sauni mai lana ave ta'avale i fafo, ma ua fa'avevela fo'i le afi o le ta'avale.
Ia e usu fa'atasi ia le tama o Eteuati ma lana teine o Sera, e usu lava le tagata ia.
O le fale o le toeaina ma le olomatua, e lima potumoe, ae tofu uma potumoe ma faletaele e i ai, e tasi lava le fogafale ae faaaoga fasi tepu i luga le fale (pe a ma le sefulu futu, fa'ato'a o'o ai i le maualuga o le fausaga o lea ituaiga fale.)
E i ai le potu télé lava lena e fa'atatau mo pati tetele e tu i le tau fa'asiuisuga o le itu taumatau o le fale, o le potu malolo e sosoo mai ma le potu ai, ona soso'o atu lea i tua ma le umukuka.
Ia potu moe fo'i e i itu tauagavale e tutu mai ai, o fausaga tuai lava le ata mai o le fale. Le ituaiga fale lena e ta'u o le 'Victoria's House'.
Tu'u ia la le manaia o le fale a matua o le teine, ma le anoano o tagata faigaluega i totonu o le fale, ma tagata faigaluega fo'i i fafo, ia a'o lê mea e sili ai, ua latalata le tama o Eteuati i le fale o le tamaloa lea o Selefuti.
Ia o'o loa i le afiafi lena ua uma ona fai le meaai a le toeaina ma le olomatua, fai atu loa ia Sera, e fai i lana ua e sau e latou te 'aai, ma ua sau nei le tama o Eteuati ua fai le latou mea ai, fai atu loa le toeaina, "A o'o taeao i le taimi faapenei taeao, aua nei e toe alu i lou fale e te 'ai ai, sau 'i'inei tatou te 'aai fa'atasi ai. Ma o taeao fo'i lea oute alu ai e ta-polo…"
E faia pea
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Fa’amasinoga
TUUAIA FAAAOGA O TUPE AUNOA MA SE FAATANAGA
Ua toe tolopo i le vaiaso fou le ulua’i iloiloga o le mataupu faasaga ia Marie Lorraine Reid, lea o loo tuuaia e le malo i lona faaaogaina lea o ni tupe e aunoa ma se faatanaga.
I faamaumauga a le faamasinoga o lo o taua ai e faapea, o se tupe mai totonu o le teugatupe a le American Samoa Sailing Association (ASSS) lea foi e avea ai Reid ma se tasi o saini i le tusi tupe, o loo tuuaia na tala e le ua molia ma faaaoga e aunoa ma se faatanaga aloaia.
Fai mai faamaumauga a le faamasinoga, e lua saini e manaomia ina ia mafai ai ona tala ese mai se tupe mai totonu o le teugatupe a le ASSS,mai lana teugatupe i le Faletupe o Hawaii.
Fai mai le malo, e 6 siaki na saini e Reid ma ia talaina ai i le faletupe o Hawaii, i le aofaiga e $1,130 ma ia faaaoga mo ia lava. O siaki uma foi ia, e na o le saini a Reid o loo i ai peitai e lua saini e manaoina ina ia mafai ai ona tala se siaki.
Na tuuina atu e Reid sana faamatalaga tusitusiga i leoleo e uiga i lenei mataupu ma ia taua ai e faapea, i le va o Aokuso ma Novema 2010, sa ia sainia ai siaki mai le teugatupe a le ASSS ina ia mafai ai ona aveese mai tupe mai ia James Mcguire. Sa ia faamaonia foi i leoleo o le tupe sa ia faaaogaina mo ia lava.
Sa ia faamaonia foi i leoleo tauala atu i lana faamatalaga tusitusia le tasi o le saini sa ia faaaogaina e tala mai ai siaki uma nei e 6, ma ia faaaogaina ai tupe a le ASSS mo ia lava.
E $5,000 le tupe ua faatulaga e tatala ai Reid i tua mai le toese, i lalo o poloaiga a le faamasinoga, ao faatalitali ai taualumaga o lana faamasinoga.
JULIANO TAVALE
O le alii lea o loo tuuaia i le maliu o lona atalii e tasi le tausaga le matua i le 2010, ua faatulaga e le faamasinoga lana ulua’i iloiloga e faia lea i le aso 16 Iulai, ina ua ia teena moliaga mamafa e lua faasaga ia te ia i le taeao ananafi i luma o le faamasinoga maualuga.
O Juliano Tavale na faatulaga lana uluai iloiloga e faia lea i luma o le faamasinoga faaitumalo i le aso Gafua na te’a nei, peitai e lei faataunuuina lea iloiloga ina ua manatu o ia e faaagafua, ae tuu sao atu loa lana mataupu i luma o le faamasinoga maualuga e faaauau ai.
O loo tuuaia e le malo Tavale i le moliaga mamafa o le fasioti tagata pa’ivalea, atoa ai ma le maliu o se tagata ia te ia e mafua mai i se taavale sa ia aveina.
O ia moliaga na afua mai i se faalavelave na tulai mai i le aso 25 Iulai 2010, ao malaga Tavale ma lona atalii i le la taavale, sa ia faailoa ai ai leoleo le tupu o se faalavelave ao ia taumafai e faanofo lona atalii i luga o le nofoa ina ua taumafai e totolo atu i luga o lona tauau, ma faafuasei ai ona tu lona vae i le taofi o le taavale, ma i’u ina tifa ai le taavale ma lelea atu ai lona atalii ua tau lona ulu i le pito i luma o le taavale.
Sa faapea foi ona toe tau le ulu o lona atalii i le faitotoa ina ua tulai mai lea faalavelave. Na faamaonia e Tavale i leoleo na te lei faaaogaina se nofoa mo tamaiti laiti e faanofo ai lona atalii ao la o i le taavale, ae o manu’a foi sa vaaia i lona tino, na mafua mai ina ua ia sasaina o ia i le isi vaiaso ae le’i tupu le faalavelave lea.
Fai mai faamaumauga a le faamasinoga, o le aso lea na tulai mai ai le faalavelave, na alu ai le ua molia i le fale o le tina o lona atalii ma faanoi mai o ia, pe mafai ona la o la te eva i lona aiga i Leone, peitai i le afiafi o le aso lava lea, na toe telefoni ai le ua molia i le tina o lona atalii e faailoa i ai, e i ai le faalavelave ua tupu ia te ia.
O loo tumau pea tuutuuga a le faamasinoga o loo tatala ai Tavale i tua, ina ua ia totogiina le $15,000 na faatulaga e le faamasinoga e tatala ai o ia, a’o faagasolo ai taualumaga o lona faamasinoga.
(English version of this story is in today’s Court Report)
LOKA LE TOATOLU AE TAOFIA I LE FALEMAI LE TOATASI
O tauaiga ma’a i le va o tupulaga i le vaveao o le aso Toona’i na te’a nei i Pago Pago, na taofia ai e leoleo ni alii se toatolu ma tuuaia i le faatupu vevesi i nofoaga faitele, ae o le isi toatasi na faanatinati atu i le falema’i ona o manu’a tuga na aafia ai o ia.
Na taua e le loia a le malo i le Samoa News e faapea, o se vevesi na tulai mai i le va o ni tupulaga na faai’u ai i se tauaiga ma’a atigifagu faapea ai ma le pa’ilima o nisi o i latou nei.
E le o i ai ni moliaga mamafa ua faila i le taimi nei faasaga ia i latou na taofia mai i le faaiuga o le vaiaso, peitai o loo i ai le fuafuaga a le malo e tatau ona oo atu i le aso Tofi nei ua maea suesuega a leoleo o loo faaauau ma manino ai loa moliaga faaopoopo e ono faila faasaga ia i latou o loo tuuaia.
Manu’a na aafia ai le alii sa lavea e le o ni manu’a e ono oo ai se tulaga faaletonu i lona soifua, e pei ona faamaonia mai e le itu a le malo,
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TUUAIA TOEAINA 93 TAUSAGA FAIA UIGA MATAGA ALUALUTOTO 4 TAUSAGA
“O LO’O SILASILA LE ALI’I OU KE LE’I FAIA SE MEA LEAGA FAAPEGA”
Atonu e te’i lau faafofoga i le saoasaoa ua i ai ituaiga mataupu faapenei i luma o le faamasinoga, ae o le vaiaso nei, na tulai ai i luma o le faamasinoga faaitumalo se tama matua e 93 tausaga, ona o tuuaiga i lona faia lea o ni uiga mataga faafeusuaiga i se alualutoto e na o le 4 tausaga le matua.
O moliaga e lima ua tuuaia ai lenei tama matua e aofia ai moliaga mamafa e fa o lona faia o amioaga faasotoma, faia o uiga mataga i fanau laiti, faaoolima mataga, tagofia o itutinosa o se teineititi, atoa ai ma le moliaga mama e tasi o lona faia lea o ni gaioiga e ono lamatia ai le saogalemu o se alualutoto.
O le to’alua ai lea o tama matutua ua tutula’i i luma o le faamasinoga i lenei vaiaso, ona o tuuaiga lava i le faia o uiga mataga i fanau teine laiti.
O le isi tama e 65 tausaga le matua, o ia foi o le grandfather o le teineititi e 13 tausaga o loo aafia, ma, o loo tuuaia o ia i lona tagofia lea o itutinosa o le teineititi o loo aafia i lenei mataupu.
Ae i le mataupu a le toeaina e 93 tausaga le matua o loo taua ai i faamaumauga a le faamasinoga e faapea, o lenei mataupu na afua mai ina ua taunuu le teineititi i le falemai mo togafitiga, ma faila ai loa le ripoti i le Ofisa o Leoleo i le masina o Fepuari.
O le aso 24 Fepuari na taunuu ai le alualutoto i le potu tigaina a le falema’i mo togafitiga, ina ua maitauina e lona tina le alu o le palapala i lona itutinosa (tulou).
Na taua i se ripoti a le falemai e faapea, e tusa ai ma ripoti mai le aiga o le teineititi, sa pau o ia i luga o se tuugamau ma’a a’o taalo ai i le aso lea, ae i le faaiuga o suesuega a le falemai na manino ai, e le o se manu’a mai se pau o loo aafia ai lenei alualutoto, ae foliga mai sa faia i ai ni gaioiga e fesootai ma faiga faasolitulafono.
O le faaiuga o le suega sa faia e le fomai, na faamaonia ai le aafia o le itutinosa o lenei alualutoto ma e atagiamai ai se taumafaiga e faia ni uiga mataga ia te ia.
O le aso 28 Fepuari na tuu atu ai i aao o leoleo lenei mataupu ma faagasolo ai loa e le alii leoleo suesue o Det. Poutoa I’amanu Jr suesuega o lenei mataupu.
Ina ua fesiligia le teine o lenei alualutoto e leoleo, sa ia faailoa i ai e faapea, o le taimi na ia faataeleina ai si ana tama sa ia maitauina ai tulaga faaletonu e pei ona maitauina e foma’i, atoa ai ma le augani atu o si ana tama ia te ia i le tiga o lona itutinosa, ma mafua ai loa ona auina atu o ia i le falema’i.
Ae ina ua fesiligia e leoleo le alualutoto na aafia ao i ai ma lona tina, sa ia faailoa ai i leoleo, o lona grandfather, le ua molia na tagofia lona itutinosa.
Na faailoa e lenei alualutoto e faapea, o le aso lea na pau ai i le tuugamau ao taalo ai, o le aso lava lea na tagotago atu ai lona grandfather ia te ia.
Ae ina ua fesiligia e leoleo le ua molia sa ia matua teena uma ai tuuaiga faasaga ia te ia. Na taua e le ua molia i leoleo, o mea ia sa ia faia i aso ua mavae.
Ina ua valaauina le mataupu a lenei tama i luma o le faamasinoga, sa vaaia ai le tau ta’ita’i atu o ia i le nofoa ua faapitoa mo i latou ua molia, ma lana tootoo e uu i lona lima taumatau.
Seiloga e matua leotele le tamaitai faaliliu upu a le faamasinoga ona faatoa manino lea i le faafofoga a le toeaina o taualumaga o lana mataupu, peitai ina ua faailoa atu i ai e le faamasinoga taualumaga o le faaaoga i le faagasolo ai o lana mataupu, sa faailoa atu ai e le toeaina i le faamasinoga, na te le iloaina le mafuaaga ua ala ai ona avatu o ia i luma o le faamasinoga.
“Ou ke le’i faia se mea leaga faapega, o loo silasila le Akua ou ke le’i faia se mea sese faapega...” o upu ia na saunoa i ai le tama matua ina ua maea lana uluai iloiloga i le aso Tofi na te’a nei, ma poloaina ai loa le taofia o ia i le toese sei vagana ua totogi le $10,000 e tatala ai i tua.
E $25,000 na ulua’i faatulaga e le faamasinoga e totogi ona faatoa mafai lea ona tatala le ua molia i tua, peitai o lea ua faaitiitia i le $5,000 ina ua talia e le faamasinoga se talosaga fai faatasi a le malo ma le tamaitai loia ia Sharron Rancourt o loo tula’i mo le ua molia.
O poloaiga ua tuuina atu e usitai i ai le ua molia pe afai e mafai ona tatala e aofia ai le faasa lea ona ia taumafai e faafesootai le alualutoto lea o loo aafia i lenei mataupu, poo nisi foi o lona aiga, ae ua poloaina foi e le faamasinoga le aiga o le teineititi ina ia mautinoa e vava mamao nofoaga e nofo ai le teineititi ma le toeaina ua molia.
O le aso Tofi o le vaiaso fou lea ua faatulaga e faia ai le uluai iloiloga o lenei mataupu i luma o le faamasinoga faaitumalo, ma iloilo ai loa e le faamasinoga mau a le malo, pe lava mau e faamaonia ai sa soli se tulafono, ae poo le foi ua molia o loo tuuaia i le soliina o le tulafono.
Afai ae faamaonia e le faamasinoga mau a le malo, ona tuuina atu loa lea o le mataupu a le ua molia i luma o le faamasinoga maualuga e faaauau ai lana iloiloga, poo le faia foi lea o se maliliega ma le malo e faamuta ai lenei mataupu.
O le vaiaso foi na tea nei na tuuaia ai e le malo se tama e 75 tausaga i lona faia lea o ni uiga mataga i lona granddaughter, ma o loo taofia pea i le toese lea tama e faatali ai le isi ana iloiloga lea ua faatulaga i le aso 22 Iuni.
E lua foi isi mataupu faapea o loo tuuaia ai ni tama matutua se toalua i lo la faia lea o uiga mataga i ni tamaitai se toalua.
O loo taofia foi i le toese tama matutua ia e faatali ai a laua iloiloga lea ua toe faatulaga e le malo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala moni ae Kailo
Ua fa’ailoa mai e le Matagaluega o Pagota & Fa’asalaga {Dpeartment of Corrections} a le malo o Guam le su’esu’ega tele ua faia nei i le mafuaga o le maliu o se tasi o pagota Bernard Jennings. Ua fa’ailoa mai, e maua atu Bernard ua tautau mai lona tino i totonu o lona sela i le taeao o le aso Lua na te’a nei. Ua fa’ailoa mai e le fa’atonu o lea matagaluega, Jose San Agustin, ua fa’ate’ia tele o ia i lea mea ua tupu mai, ma ia asia lea sui, aua o se tagata o lo’o tautua i le Navy, ma i la’ua talanoaga sa faia ma ia, e iloga ai le poto tele o ia, ma e manino fo’i ia te ia le tulafono.
Ua fa’ailoa mai e le fa’atonu, o lo ua faia le su’esu’ega, ae o lo ua ia taumafai atili e fa’ateleina polokalama e fa’atautaia i totonu o le to’ese e mafai ona fiafia i ai ituaiga o tagata fa’apei o Bernard. E le faigofie lona tagata ona fa’afiafia i se mea na te faia e fa’aaoga i ai lona tomai a’o fa’afalepuipuia o ia. E ui ina taumafai i latou uma o i ai i le matagaluega, ae afai o polokalama o i ai e le mafai ona fa’atino e lea ituaiga o pagota, ona leai lea o se latou mea e mafai. Sa taumafai fo’i le matagaluega ina ia fa’asaoina mai le soifua o lea pagota e ala i le va’ai toto’a o mea e mafai ai e ia ona faia e pei ona ia fa’ataunu’uina nei, o le maliu lea ua pule i lona ola.
E le’i fa’ailoa mai le afuaga o le nofosala o lea tama i le to’ese i Guam ae peita’i ua fa’ailoa mai, atonu e mae’a lelei le sailiga a le matagaluega i le afuaga o lona faia o lea mea ia te ia, pe na fa’ao’o fo’i e se tasi ia te ia lea tulaga.
Fa’amaonia mai ‘AAFB’ Nofoaga Eafosi na Esikegi Va’alele:
Mai Guam fo’i ua fa’amaonia fo’i e le Andersen Air Force Base, ua fa’atautaia nei se su’esu’ega mae’ae’a a le AAFB e tusa ai o le va’alele na pa’u i se vaipanoa e i tua atu o le ogasami o le latou malo. Ua fa’ailoa mai o lo’o ua aoina pea fa’amaumauga e tusa o lea fa’alavelave, aua o lea e fa’atautaia ni a’oa’oga fa’apitoa i le Nofoaga o le Eafosi i Guam.
I lea nofoaga e fa’atautaia ai lava a’oa’oga fa’apea, ma e aufa’atasi mai i ai Eafosi a Ausetalia, Eafosi a Amerika ma le Eafosi a Iapani i lea nofoaga mo a latou fa’ata’ita’iga ma a’oa’oga fa’apitoa o a latou ave va’alele po’o pailate fou. O lea fo’i le feso’ota’iga e mafai ona autasia uma ai nei malo e tolu, i a latou feso’ota’iga fa’apa’aga.
E i ai mea ua le mafai ona fa’ailoa mai e le AAFB, ua le mafai ona latou fa’ailoa maia i le taimi nei po’o se va’alele a fea le malo lea e pa’u, pe o se va’alele fo’i o lo’o fa’aaogaina lea mo a’oa’oga fa’apitoa a sui o malo e tolu lea e tu’ufa’atasia a latou a’oa’oga fa’apa’aga i le ea e pei ona faia pea i Guam, ae maise ai, ua le mafai fo’i ona fa’ailoa mai po’o i ai se ua amia ai le soifua i nei fa’aa’oa’oga, pe ua na ona fa’amanu’alia ae le o maliu se tasi na fa’afoea lea va’alele.
O le a’oa’oga fa’apitoa a le Eafosi i le va o malo e tolu lea e faia e 23 va’alele o lo’o fa’aaogaina ai mai le Kadena Air Base ma e o’o lava nei a’oa’oga i le aso Gafua a sau nei. O le fa’aaogaina lava o va’alele latou e mae’a lelei i le aso Faraile, ae fa’ato’a ta’ape ma mae’a lelei isi a’oa’oga fa’apitoa tau tulafono i le ea, ae maise le fa’atulagaina o galuega fa’aola a le Eafosi i le va o malo e tolu i le aso Gafua o le vaiaso a sau. Peita’i, e ui ina le fa’ailoa mai e le Eafosi nei fa’amaumauga, ae na talanoa mai le sui o le Coast Guard ma latou fa’aalia mai, “E leais e va’alele o pa’u i ogasami i tua atu o le sone a Guam, peita’i, e i ai le fa’alavelave na tupu i le a’oa’oga fa’apitoa o pailate a le eafosi a malo e tolu lea e faaaogaina ai pea le nofoaga o le Eafosi i Guam. O le va’alele ituaiga F16 a le Eafosi na sese’e e tusa o le 100 futu i tua atu o le malae va’alele po’o luga o le mutia lea, i le malae va’alele i Saipan. E leai se tasi o fa’ailoa mai o lavea ai, pe ua faaleagaina fo’i le va’alele. ua toe fa’aleleia uma lava nei meatotino. Peita’i ua fa’amautu mai e lea sui o le Coast Guard, e le o i ai se vaalele i le sami, ma e le o o fo’i i ai le Coast Guard i se mea fa’apena i le sami.
Pepelo Na ‘Ave Fa’amalosi - Se’i Maua Ai Se Tupe
Mai le teritori o Guam ua fa’ailoa mai ai se tama e 23 ona tausaga, le ali’i o Shawn Ray Lujan ua tu’ua’ia nei i lona faia o se tala fa’atupu ma pelogia ai le vaega o Leoleo Su’esu’e o lo’o latou sailia le tonu o lea mataupu. O lana tala o ia sa ‘avea fa’amalosi ma sa fa’afefeina o ia i le fana ina ia mafai ona avatua ai se vaega tupe mo le na ia avea fa’amalosia o ia.
O le tupe lea sa mana’omia e i latou na avea fa’amalosi lea tama e $5,000. mai tagata o lona aiga ma ni ana uo mamae. Peita’i, e tusa ai ma fa’amaumauga a le fa’amasinoga, ua tu’uaia nei Shawn Ray i lona pelogia o le fa’amasinoga, ae o ana mea sa fai, na te faia emeli i lona aiga ma ana uo mamae, o lo’o ia fa’atauina fuala’au fa’asaina mo le tagata e igoa ia Reaper, ma o lo’o i ai la se tinoitupe e $5,000. o lo’o aitalafu ai o ia. O lea ua ‘ave fa’amalosia ai o ia.
Peita’i, ina ua sailiili leoleo i lea mataupu, ua va’aia ai le ali’i o Shawn Ray o avea lana ta’avale i totonu o le a’ai o Dededo, na saisaitia mai ai lava o ia i na moliga o le taufa’avalea ma le gaoi. Na maua atu ai lava fo’i ma le ‘aisa ia te ia. Na fa’ailoa ane e Shawn Ray i leoleo, o lea tala sa ia fa’apea ai, ua avea fa’amalosia o ia ma ua fa’afefe fo’i o ia i le fana, o se pepelo lava.
saunia: Leua Aiono Frost
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Faavae suiga ofisa Leoleo i faaletonu tulai mai falepuipui
O nisi o suiga e pei ona toe faia i totonu o le Matagaluega o le Puipuiga o le Saogalemu Lotoifale, sa faavae mai ona o nisi o faaletonu o lo o tulai mai i le toese i Tafuna, tulaga le faamaoni o leoleo i le faatinoina o latou tiute, o amioga e le manatu mamafa ai i le faatinoga o tiute, aemaise ai o le masalomia o le aafia ai ma faiga faasolitulafono.
I se pepa o faamatalaga o lo o sainia ai le suafa o le Komesina o Leoleo, le tofa Tuaolo M. Fruean, lea na tuuina atu i le aso 25 Iulai i vaega taitasi o le Matagaluega o Leoleo, o lo o ia faalauiloa atu ai suiga e pei ona fuafuaina.
Ua ta’ua e Tuaolo i le pepa o faamatalaga, “atonu ua faailoa atu e le Sui Komesina ia Leseiau Laumoli nisi o atugaluga o loo nofo ma a’u, i ni suiga faanatinati e fia faia ina ia foia ai le faafitauli o loo tulai mai i le toese i Tafuna. Ma o ia faafitauli e aofia mataupu e pei o le le faamaoni o leoleo i ona tiute, o amio le kea o leoleo, aemaise ai o tuuaiga i le faia lea o ni amioga faasolitulafono o loo masalomia le aafia ai nisi o leoleo o le falepuipui”.
E lei fa’ama’oti mai e le alii komesina i totonu o lana tusi, faaletonu i le toese i Tafuna, peitai e talitonu le Samoa News, o suiga nei na afua mai ina ua maea se osofaiga sa faatautaia e le Vaega o Leoleo Suesue i le lua vaiaso talu ai i totonu o le toese, ina ua masalomia ni alii pagota o lo o tuli faasalaga, na talepeina le faletupe o Hawaii i Tafuna ma le Pizza Hut, ae maua ai i totonu o le potu o lo o loka ai alii pagota nei nisi o mea e le tatau ona i ai, e pei o ‘flat screen tv’, o ni mea faigaluega, telefoni feavea’i, atoa ai ma ni fagupia Vailima lapopo’a sa fa.
Na faamaonia mai e le Taitai o le Vaega o Leoleo Suesue i le Samoa News, o mea sa latou mauaina i le osofaiga, ua tulai mai ai ni masalosaloga e foliga mai e i ai leoleo o le toese o lo o aafia i gaioiga o lo o faia e pagota.
E le’i saunoa auiliili Comdr. Lavata’i Taase Sagapolutele e uiga i mea sa maua i totonu o le potu o lo o loka ai pagota, ona o lo o faaauau pea a latou suesuega. Ae na ia saunoa, e le o se taimi muamua lea ua osofaia ai e leoleo le toese i Tafuna, ma latou maua i ai mea e le tatau ona i ai i totonu. I nisi o osofaiga muamua, na maua i ai vaega o fualaau faasaina o mariuana.
O suiga la ua faia e aofia ai le tofia o Lt. Ioasa Pese lea o loo faauluulu i ai le polokalame a le MCASP Enforce Unit a le Ofisa o leoleo, ma Lt. Fasi Ta’ase Jr lea sa avea ma Taitai Uati o le vaega a le Patrol Division i le Ofisa Tutotonu a leoleo i Fagatogo, e galulue i le toese i Tafuna, i lalo o le vaavaaiga a le Pule o le Toese, le susuga Lumana’i Maifea.
Ua sui tulaga nei Lt. Fautua Maiava ia Lt. Pese, ae o Lt. Arieta Salanoa, lea na galue i le vaega su’esu’e a leoleo (CID), ua sui tulaga ia Lt. Taase Jr., mo se taimi le tumau.
O nisi o fesuiaiga e aofia ai le aveese mai o le alii leoleo o PSO Hesedth Sopoaga mai le vaega ti’eti’e pasika i le Traffic Division a leoleo, ae tofia e galue i lalo o le va’ava’aiga a Cmdr. Lavata’i Taase Sagapolutele, i le CID.
O le tamaitai leoleo ia Nancy Toloafa lea sa galue i le vaega o le Patrol Division, ua tofia e galue i le vaega a le Traffic Division mo se taimi le tumau.
Saunoa Tuaolo, ua atoatoa lona talitonuga, o suiga ua faia i totonu o le matagaluega atoa o le a fesoasoani ai i le foiaina o le faafitauli o lo o tulai mai i le toese, ma ia maua ai foi le tulaga maualuga o lo o manaomia e le toese i le faatumauina lea o le galulue fegalegalea’i mo le saogalemu o leoleo i le toese a’o maitauina ai le faatupulaia o le faitau aofa’i o pagota ua i ai.
Na faaiu lana tusi i lona faafetaia o le matagaluega atoa uma lava, i tiute o lo o latou faatinoina i aso uma aua le puipuiga o le saogalemu o le atunuu lautele.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Velega: Manu’a finagalo o le atunu’u ona o ponesi a le ASPA
Na faailoa e le afioga i le alii Senatoa ia Velega Savali Jr i le Pulega a le ASPA i se iloiloga sa faia i le taeao ananafi, o a latou Ponesi ia sa totogi atu i nisi o ana tagata faigaluega, o se gaioiga lea ua faamanu’alia ai (insult) finagalo o le atunuu. O se tasi lenei o mataupu na fesiligia e le taitaifono o le komiti o le ASPA/TEO a le Senate i le taimi o le iloiloga ma le ASPA i le taeao ananafi.
Saunoa Velega, e ui ua fai si umi talu ona maea le totogiina atu e le ASPA o ponesi nei i nisi o ana tagata faigaluega, peitai o loo toatele pea lava tagata o lona itumalo ma le atunuu o loo latou fesiligia le atamai na faia ai lea faaiuga, ae o loo silafia lelei lava e le ASPA le feagai ai o le atunuu ma le tulaga pagatia i le itu tau tupe, aemaise ai foi o lea o loo tau saili e le ASPA ni tupe e fesoasoani ai i lana tautua, ae o lea ua toe faaalu isi nei tupe i tagata faigaluega, ae ua le sefe e tali atu ai i isi manaoga o loo tulai mai.
Ina ua fesiligia e Velega le tulaga i Ponesi, na faamanino ai e Susana Faiivae, o ia lea o loo vaaia le itu tau Tupe a le ASPA le aofai o tagata na faamanuiaina i ponesi, atoa ai ma le tupe sa faaalu ai e le ASPA.
Mai le silia i le toa 400 tagata faigaluega a le ASPA o loo i ai, e toa 66 i latou na faamanuiaina i faamanuiaga o ponesi, lea sa totogi atu i le masina o Oketopa na tea nei, ma o ponesi nei e pei ona talitonu le ASPA, o loo i totonu o le latou paketi ua maea ona pasia atu e le Fono, lea e tusa ma le $53,8000 na faaalu ai.
Na taua foi e le ASPA, o ponesi nei sa totogi mai lava i le tausaga e 2008, 2009 ona taofia lea i le 2010 ona o tulaga pagatia sa i ai le itu tau tupe a le faalapotopotoga, e mafua mai i le tele o vaega sa faaleagaina i le galulolo, ae o lea ua toe faaauau mai i le tausaga lenei.
Na lagolagoina e Velega le tatau lea ona totogi atu ponesi i tagata faigaluega, atoa ai ma lona lagolagoina o le mau a le ASPA, o ponesi nei o loo i totonu o le latou paketi, peitai o le itu o loo tetee i ai le alii Senatoa, o le taimi lea ua totogi atu ai e le ASPA ponesi i ana tagata faigaluega, e le o se taimi talafeagai, ma o le mafuaaga foi lena o le faamanu’alia o finagalo o nisi o le atunuu, ona o lea ua faaalu e le ASPA tupe mo ponesi ae o loo pologa le atunuu e totogi a latou pili ia ua toe sii mai.
Na faamanino e le taitaifono o le komiti faafoe a le ASPA o Asaua Fuimaono i luma o le komiti, o ponesi a tagata faigaluega, o se taui lea ua tuuina atu e tusa ai o le tautua faamaoni ma le galulue malosi o tagata faigaluega, talu mai taimi pagatia sa i ai le atunuu i le galulolo, lea sa maitauina ai le galulue ova taimi o tagata faigaluega, aemaise ai foi i latou sa tipi a latou totogi ina ua manaomia e le ASPA le faasaoina mai o nisi o ana vaega tupe
“O le mafuaaga lena na faamaonia ai loa e le Komiti Faafoe le totogiina atu o ponesi i tagata faigaluega nei, ina ia faafetaia ai le tautua sa latou tuuina mai, ma saga unaia ai i latou ina ia faamalolosi pea e fai galuega lelei e tautua ai le atunuu,” o le saunoaga lea a Asaua na le fiafia ai Velega.
Na taua e Velega ia Asaua, o le mafuaaga tonu lava lea o loo tupu ai le faaletonu, ona o loo faavae faaiuga a le ASPA ma mea fai i luga o lona talitonuga.
“Fai pea lou talitonuga lena aua o oe o loo e taitai i le ASPA, ae ou te tautino atu ia te oe Asaua, e oo mai lo’u oti, e tumau lava lo’u talitonuga, o le gaioiga lea ua outou faia, o se mea ua faamanu’alia ai finagalo o le atunuu”, o le saunoaga lea a Velega.
“Fai pea tou ponesi ae tuu ai pea le atunuu e oi ma pologa,” o le isi lea saunoaga a Velega.
Saunoa Velega, e le tau totogiina i ni tupe le tagata faamaoni, ae taui mai lava i le lagi, ma o le mafuaaga foi lea sa ia manatu ai, e ui lava o ponesi o vaega tupe ua pasia ma o se mea e tatau ona totogi atu i tagata faigaluega, ae sa tatau lava ona fetuunai le tofa ma le utaga i le komiti faafoe ma le pulega a le ASPA, i le tulaga pagatia o loo i ai le itu tau tupe i le taimi nei.
Na lagolagoina e le afioga i le tamaitai Senatoa ia Fonoti Aufata le finagalo o Velega e uiga i ponesi, ma ia taua ai, e le sao le taimi na faatinoina ai lea fuafuaga, e le gata i lea, e le o tagata faigaluega uma na maua lea faamanuiaga, ma e ono tulai mai ai foi le tomumu i isi tagata faigaluega, i le leai lea o ni a latou ponesi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TU’UAIA TIAPOLO MAFUA’AGA MA’ITAGA NISI FANAU TEINE
E talitonu se tasi o tina, o le malosi o faaosoosoga a le fili poo le tiapolo foi lea ua mafua ai ona aafia nisi o fanau teine laiti i ma’itaga le fuafuaina, e ala i le faaosoosoina lea e le tiapolo o i latou o loo faia nei uiga mataga ina ia osofa’ia fanau laiti, aemaise lava i taimi e usu atu ai i latou i le faleaoga ae le’i taitai malamalama lelei le taeao.
O lea faasea mai se tasi o tina na faaleoina lea i luga o le polokalame a le alii kovana i le faaiuga o le vaiaso na te’a nei.
Na taua e le tina lea, o se tasi o faafitauli o loo ia maitauina, o le alu atu lea o le pasi aoga e piki mai fanau aoga ae le’i taitai ona malamalama le taeao, ona alu atu lea o le pasi ma tuu fanau i le faleaoga ae toe fo’i mai le ave pasi, ma maua ai loa le avanoa e osofaia ai fanau i le tiapolo, ma mafua ai loa ona tutupu faafitauli o loo aafia ai lo latou saogalemu.
Fai mai le tina lea, soo se taimi lava e alu atu ai le pasi aoga ae lei taitai ona malamalama, e le tuuina mai i ai lana fanau teine o mai ai, ae faatalitali lava sei malamalama lelei le taeao, ona faatoa momoli lea o i latou i pasi tua e saogalemu ai i latou.
“Ou te iloa ua to’atele fanau aoga ua lamatia lo latou saogalemu i tulaga e pei o le faiaiga faamalosi i ai o isi tagata, ona o le vave momoli o i latou i le faleaoga ae le’i malamalama le taeao, ma o nisi nei o tulaga e tatau ona silasila i ai le malo pe afai ae toe a’e aoga a le fanau i le kuata fou,” o le finagalo lea o le tina sa tuu atu i le alii kovana.
Sa ia taua foi, e le o popole le ave pasi i le saogalemu o fanau, pau lona manaoga ia faatino lana galuega o le momoli o fanau i le faleaoga tusa lava pe lei malamalama lelei e tuu ai lava ae toe liliu le pasi e piki mai isi fanau aoga.
Ae i le saunoaga a le kovana sili ia Togiola Tulafono na ia taua ai e faapea, e le tatau oina tuuaia fua le ave pasi, o le tiapolo poo le vave momoli foi o fanau i le faleaoga o le mafuaaga o faafitauli, aua e i ai lona talitonuga, poo a lava faafitauli ma faaosoosoga e oo i le tamaitai aoga, ae afai lava o se tamaitai ua maua’a lona faamoemoe ma lona talitonuga i aoaoga sa aoaoina ai o ia i totonu o lona aiga, tusa lava poo a faaosoosoga a le tiapolo e le mafai ona tosina i ai lona mafaufau.
“O le teineititi aoga lava ia ua maea ona tapena lelei lona olaga ma ua mautu le faavae sa faataoto e ona matua ma lona aiga, e le mafai ona toe manumalo i ai le tiapolo ma ana faaosoosoga,” o le saunoaga lea a le alii kovana.
Saunoa Togiola, o le 99% o le faasaoina mai o le saogalemu o fanau mai faafitauli, e afua mai i totonu o le aiga.
“E le mafai ona tatou tuuaia le tiapolo, poo le ave pasi, poo le taimi foi e le’i malamalama lelei le taeao, e le o le faiaoga, e le o se isi lava sei vagana ai lava matua ma totonu o le aiga, o iina e afua mai ai tulaga manuia ma le faaletonu o soo se fanau,” o le isi lea saunoaga a le alii kovana.
O le faafitauli o loo feagai pea ma le malo aemaise ai o le Ofisa o Aoga i tausaga aoga uma, o le le lava o pasi aoga faatasi ai ma le faatupulaia pea i luga o le aofai o fanau aoga.
Saunoa Togiola, o le taimi nei ua oo atu i le 14,000 le aofai o fanau aoga ua i ai ae na o le 30 pasi o loo tautuaina, afai la e faatusatusa i le toa 30 o le pasese a le pasi aoga i le malaga e tasi, o lona uiga e tatau ona 10 pe sili atu malaga a le pasi aoga i le taeao ina ia mafai ai ona momoli uma fanau aoga i faleaoga.
Na faailoa foi e Togiola i luga o lana polokalame e faapea, i tausaga uma lava na te taumafai ai lava e faasaosao se tupe ina ia faatau mai ai ni pasi aoga tai lua ina ia fesoasoani i le la’uina o fanau aoga.
O le faasea mai nisi o matua, ua tumu naua pasese a pasi aoga i taeao ma aoauli, ma ua tulai mai ai foi se popolega ia te i latou i le saogalemu o fanau pe a oo ina tulai mai se faafitauli i le pasi aoga.
Na taua e le isi tama le momomo o lona loto ina ua ia vaaia si ona atalii o loo tu atu i le ogatotonu o le pasi aoga i le taimi na usu ai i le aoga, ona ua tumu uma le pasi i tamaitai aoga.
Fai mai lana molimau i le alii kovana ma ona loimata, “afai nei e mu le pasi pe lavea faafuase’i, ailoga e mafai ona faasao mai le ola o si o’u atalii lea o loo tu i le ogatotonu o le pasi aoga.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ia tatou maua le atamai e faatuatua ai ma mulimuli i apoapoaiga a perofeta ma aposetolo soifua.
O le taumalulu o le 1848 na faigata ma na avea ma luitau mo le au malaga a paionia i le Vanu o Sate Leki. I le taumafanafana o le 1847 na folafola mai ai e Polika Iaga ua iu lava ina taunuu le Au Paia i le mea na faamoemoe i ai. Na saunoa Peresitene Iaga “O le nofoaga sa’o lenei,” 1 o lē na faaalia i ai le faaaliga i le nofoaga e tatau ona faamautu ai le Au Paia. Sa onosaia e tagata o le ekalesia anamua ia mafatiaga ogaoga ao matalatala mai le Toefuataiga o le talalelei. Na tuliesea i latou mai i o latou fale, sauaina, ma faalumaina. Na mafatia i latou i faigata e le mafaamatalaina a o latou sopoia laufanua valevalenoa. Ae o lea ua latou taunuu i le “nofoaga sa’o.”
Ae, o le taumalulu o le 1848 na matua matautia le faigata. Na matua maatiati le taumalulu ma iu ai ina ‘aisā leaga vae o nisi o tagata. Na amata ona i ai le agaga o le le mautonu i luga o le Au Paia. Na tautino mai e nisi tagata o le Ekalesia o le a lē fauina o latou fale i le vanu. Na latou mananao e nonofo ai pea i a latou taavale toso, aua na latou mautinoa o le a taitaia i latou e taitai o le Ekalesia i se isi nofoaga sili atu. Na latou aumaia fatu ma laau aina suamalie, ae na le i mananao i latou e maimau le totoina i le toafa naumati. O Jim Bridger, o se tagata suesue lauiloa i lena taimi, na ia ta’u atu ia Polika Iaga e na te tuuina atu le afe tala mo le pupu sana muamua e ola ae i le Vanu o Sate Leki, aua na ia fai mai e le mafai ona faia lena mea. 2
Ua atili ona faigata le mataupu, ona ua faatoa maua le auro i Kalefonia. Na i ai se vaaiga i nisi o tagata o le Ekalesia o le a faigofie ma sili atu le faamanuiaina o le olaga pe afai latou te masii atu i Kalefonia e saili le oa ma e le malulu tele lona tau.
I lea taimi o le lē faamalieina, na tuuina atu ai e Polika Iaga se tautalaga i tagata o le Ekalesia. Na ia tautino atu:
“[O lenei vanu] o le nofoaga lava na filifilia e le Atua mo Lona nuu.
“Na tuliesea i tatou mai le falai i totonu o le afi, mai le afi foi i le moa o le fale, ma ua tatou i ai iinei, o iinei foi o le a tatou nonofo ai. Na faaali mai e le Atua ia te au o le nofoaga lea e faavae ai Lona nuu, ma o iinei o le a latou manuia ai; Na te faato’aina elemene mo le lelei o Lana Au Paia; Na te aveese le sauto’a ma faamauoaina le eleele, ma o le a fua tele mai. Uso e, ō loa, i le taimi nei, ma toto … a outou … fatu.”
E le gata i nei faamanuiaga, ae na folafola mai foi e Peresitene Iaga o le a lauiloa le Vanu o Sate Leki o se alatanu mo atunuu. O le a asia le nuu e tupu ma taitai. Ae sili ai i lo na mea uma, o le a faatuina ai le malumalu o le Alii. 3
O ni folafolaga maoae nei. E toatele tagata o le Ekalesia na faatuatua i valoaga a Polika Iaga, ae sa tumau pea isi i le le mautonu ma o ese ai mo le mea na latou faapea o se olaga e sili atu. Ae ua faaalia i le talafaasolopito na faataunuuina uma lava valoaga na fofogaina e Polika Iaga. Na fuga ma fua tele le vanu. Na manuia le Au Paia. O le taumalulu o le 1848 na avea o se auala maoae mo le Alii e aoao atu ai se lesona taua i Lona nuu. Na latou aoaoina—e pei ona tatau ona tatou aoaoina—na pau lava le auala mautinoa ma le saogalemu mo le puipuiga i lenei olaga, e oo mai e ala i le faatuatuaina ma le usiusitai i fautuaga uma mai perofeta a le Atua.
E moni lava, o se tasi o faamanuiaga faapaleina o le auai i lenei Ekalesia o le faamanuiaga lea o le taitaia e se perofeta soifua a le Atua. Ua fetalai le Alii, “E na o le toatasi foi i le lalolagi i tupulaga taitasi ua faaee atu i ai le mana ma ki o le perisitua” (MFF 132:7). 4 O le perofeta ma le Peresitene o le Ekalesia i ona po nei, o Thomas S. Monson, e mauaina le afioga a le Atua mo tagata uma o le Ekalesia ma mo le lalolagi. E le gata i lea, tatou te lagolagoina e avea ma perofeta, tagatavaai, ma talifaaaliga ia fesoasoani i le Au Peresitene Sili ma uso o le Korama a Aposetolo e Toasefululua.
O vae ua aisā ma se laueleele naumati, e moni lava na manaomia le faatuatua mo na Au Paia anamua e faatuatuaina ai lo latou perofeta. Na matua lamatia lava lo latou saogalemu ma lo latou ola. Ae na tauia lava e le Alii lo latou usiusitai ma faamanuiaina i latou o e na mulimuli i Lona fofoga taumomoli.
Ma e faia foi e le Alii lea mea e tasi mo oe ma au i le aso. Ua tumu lenei lalolagi i le anoanoai o tusi e fesoasoani ai i le tagata lava ia, o le au fai manatu, o le au atamamai, ma le au faitofa manino o ē o i ai a latou fautuaga ma apoapoaiga mo soo se mataupu ma mataupu uma lava. O le i ai o tekonolosi i nei ona po, e na o le kiliki lava o se ki ona maua lea o faamatalaga i le anoanoai o mataupu. E faigofie ona maileia i le vaai atu i “lima o le tagata” 5 mo se fautuaga i mea uma e amata mai le auala e tausia ai fanau e oo atu i auala e maua ai le fiafia. E ui o nisi faamatalaga e taua, ae i le avea ai o ni tagata o le Ekalesia e mafai ona tatou maua le punavai o le upumoni atoatoa, o le Atua lava Ia. E lelei ona tatou saili atu mo tali i o tatou faafitauli ma fesili e ala i le suesue i mea ua faaalia mai e le Alii e ala mai i Ana perofeta. Faatasi ai ma lena tekonolosi e tasi o aso nei, ua i ai i o tatou tumutumulima ia afioga a perofeta e toetoe o soo se mataupu. O a mea ua aoao mai e le Atua ia i tatou e ala mai i Ana perofeta e uiga i le faaipoipoga ma aiga? O a mea ua Ia aoao mai ia i tatou e uiga i a’oga ma le ola faautauta e ala mai i Ana perofeta? O a mea ua Ia aoao mai ia i tatou e ala i Ana perofeta e uiga i le fiafia o le tagata lava ia ma le faataunuuina o mea?
O mea ua aoao mai e perofeta atonu i nisi o mea ua tuai, lē toe manaomia, pe ua le toe mafaia.Ae o le Atua o se Atua o le faatulagaga lelei ma ua faavaeina se faiga e mafai ai ona tatou iloa Lona finagalo. “E le faia lava se mea e le Alii o Ieova, ae faaalia Lona finagalo i Ana auauna o perofeta.” 6 I le amataga o lenei, augatupulaga o le faaatoatoaga o aso, na toe faamautinoa mai ai e le Alii o le a Ia fesootai mai ma i tatou e auala mai i Ana perofeta. Na Ia fetalai mai: “O la’u upu … o le a faataunuuina lava, pe fai atu i lo’u lava leo po o le leo o a’u auauna, ua tusa lava ia.” 7
O le faatuatuaina o le perofeta ma mulimuli i ai, e sili atu i lo se faamanuiaga ma se avanoa. Na folafola mai e Peresitene Ezra Taft Benson faapea, “o lo tatou lava faaolataga e faalagolago lea i lo tatou mulimuli atu i se perofeta.” Na ia faamatalaina mai mea na ia ta’ua “O Faavae e Sefulufa e Mulimuli ai i le Perofeta.” I le sauniga i le taeao nei, na matua manino ona aoaoina ai i tatou e Elder Claudio Costa o le Au Peresitene o Fitugafulu i nei Faavae e Sefulufa. Ona o le taua tele, o lea o le a ou toe faalau atu ai.
“Muamua: Ua na o le perofeta lava le tagata e saunoa mo le Alii i soo se mea.
“Lua: O le perofeta soifua e sili atu le taua ia i tatou nai lo tusitusiga faavae.
“Tolu: E sili atu le taua o le perofeta soifua ia i tatou nai lo se perofeta ua maliu.
“Fa: O le a le taitaieseina lava le Ekalesia e le perofeta.
“Lima: E le manaomia e le perofeta soo se aoaoga faapitoa faalelalolagi po o ni faailoga e saunoa atu ai i soo se mataupu pe faatino ai soo se mea i soo se taimi.”
“Ono: E le tau faapea mai le perofeta, ‘Ua faapea ona fetalai mai o le Alii’ ina ia tuuina mai ai ia i tatou ni tusitusiga paia.
“Fitu: E ta’u mai e le perofeta mea e tatau ona tatou iloa, ae le faapea o taimi uma e ta’u mai ai mea tatou te mananao e iloa.
“Valu: E le faapea e vaivai le perofeta ona o manatu o tagata.
“Iva: E mafai e le perofeta ona maua faaaliga i soo se mataupu lava, faaletino pe faaleagaga.
“Sefulu: E mafai ona aofia ai le perofeta i mataupu faalemalo.
“Sefulutasi: O vaega e lua e sili ona faigata ona mulimuli i le perofeta, o e faamaualuluga ona ua atamamai, ma e faamaualuluga ona o le tamaoaiga.
“Sefululua: O le a le lauiloa tele le perofeta i le lalolagi po o mea faalelalolagi.
“Sefulutolu: O le perofeta ma ona fesoasoani o le Au Peresitene Sili lea—o le korama aupito maualuga i le Ekalesia.
“Sefulufa: [Mulimuli]… i le perofeta soifua ma le Au Peresitene Sili ma faamanuiaina ai; a teena i latou ona puapuagatia ai lea.” 8
Uso e ma tuafafine, e pei o le Au Paia i le 1848, e mafai ona tatou filifili e mulimuli i le perofeta, po o le faalagolago i lima o tagata. Ia tatou maua le atamai e faatuatua ai ma mulimuli i apoapoaiga a perofeta ma aposetolo soifua. O au o se molimau i lo latou lelei a’ia’i. Ou te molimau atu ua valaauina i latou e le Atua. Ou te molimau atu e leai se isi auala e sili atu ona saogalemu e fetaiai ai ma le olaga, maua ai tali o a tatou faafitauli, maua le filemu ma le fiafia i lenei lalolagi, ma puipuia lo tatou lava faaolataga nai lo le usiusitai i a latou saunoaga. Ou te tuuina atu lenei molimau i le suafa paia o le Alii, o Iesu Keriso, amene.
Show References
-
1. Brigham Young, e pei ona sii mai e Wilford Woodruff, i le The Utah Pioneers (1880), 23.
-
2. Tagai Bryant S. Hinckley, The Faith of Our Pioneer Fathers (1956), 9–15; tagai foi Gordon B. Hinckley, “Remarks at Pioneer Day Commemoration Concert,” Ensign, Oct. 2001, 70–72.
-
3. Tagai Hinckley, The Faith of Our Pioneer Fathers, 11–12; tagai foi Ensign, Oct. 2001, 71.
-
4. Mataupu Faavae ma Feagaiga 132:7.
-
5. Mataupu Faavae ma Feagaiga 1:19.
-
6. Amosa 3:7
-
7. Mataupu Faavae ma Feagaiga 1:38.
-
8. Ezra Taft Benson, “Fourteen Fundamentals in Following the Prophet,” in 1980 Devotional Speeches of the Year (1981), 29–30.